М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2021 ГОДИНА**

**Преглед на икономическата среда**

За периода януари-септември 2021 г. брутният вътрешен продукт на страната нарасна в реално изражение с 3,6 %[[1]](#footnote-2). С принос за растежа бе вътрешното търсене и най-вече потреблението. Частното потребление се повиши със 7,7 %, движено от подобрение на доверието на потребителите, растеж на реалния разполагаем доход на домакинствата и увеличение на кредитите. Публичното потребление отчете повишение от 4,5 % в резултат на по-високите разходи за персонал. Инвестициите в основен капитал спаднаха с 8,7 %, като бе отчетено намаление, както при публичните капиталови разходи, така и при частните инвестиции. Растежът на износа на стоки и услуги достигна 8,6 %, но той бе надминат от нарастването на вноса - 12,6 %. В резултат, нетният износ имаше отрицателен принос за растежа на БВП за деветте месеца на 2021 г. През четвърто тримесечие на 2021 г. индикаторът за бизнес климата в страната се влоши спрямо трето и това се дължеше най-вече на влошени оценки в търговията на дребно. През октомври-ноември растежът на оборота в търговията на дребно се забави до 7,1 % при двуцифрен растеж през юли-септември, което е сигнал за по-слабо нарастване на потреблението в края на годината. В същото време растежът на промишленото производство остана стабилен - средно 11,4 % за октомври-ноември.

През януари-септември 2021 г. броят на заетите в икономиката намаля и се запази почти непроменен спрямо същия период на 2020 г. Стойността на показателя намаля с 0,1 %, като възстановяване на заетостта се наблюдава почти във всички сектори на икономиката с изключение на аграрния сектор. Най-съществено увеличение в броя на заетите се наблюдава в „Създаване и разпространение на информация и творчески продукти; далекосъобщения“ и „Строителство“. В „Индустрия“ и „Търговия“, два от най-важните сектори за динамиката на заетостта в икономиката, броят на заетите за деветмесечието вече надвишава, макар и само с 0,1-0,2 пр. п., стойностите, отчетени за същия период на 2020 г.

Започналото възстановяване на икономиката, както и удължаването на краткосрочните правителствени мерки за запазване на съществуващите работни места, допринесоха коефициентът на безработица в страната да се запази относително нисък. Най-голямата програма в тези краткосрочни мерки е т.нар. мярка „60/40“, при която правителството субсидира 60 % от дължимите разходи на работодателите за работна заплата и свързаните с тях осигурителни плащания във фирми, регистрирали спад над определен праг на продажбите поради пандемията. Според данните от „Наблюдението на работната сила“ (НРС) коефициентът на безработица в страната средно за деветте месеца на 2021 г. е 5,5 % и е с около 1,5 пр. п. по-нисък в сравнение със средното ниво в ЕС-27. Коефициентът на икономическа активност на населението във възрастовата група 15-64 г. за същия период е 72,1 %. В същото време, броят на регистрираните безработни намалява почти постоянно през цялата 2021 г. В края на декември техният брой е 157,3 души, което е с около 20 % по-ниско от нивата на показателя преди COVID-19 кризата (декември 2019 г.).

В периода януари-септември 2021 г. динамиката на производителността на труда премина на положителна територия. Реалният растеж на показателя достигна 3,7 % на годишна база с водещ принос от страна на промишлеността. В условията на продължаващо нарастване на компенсацията на един нает, възстановяването на динамиката на производителността се отрази в корекция на разходите за труд на единица продукция. В номинално изражение техният растеж се забави до 5,6 %, а в реално изражение те се задържаха на нивото си от предходната година.

За първите девет месеца на 2021 г. средната работна заплата се повиши средно с 11,9 % на годишна база, като отчетеният темп на растеж в обществения сектор надхвърли този в частния сектор на икономиката (16,4% спрямо 10,4 %). Нивата на заплащане в най-засегнатите от пандемията икономически дейности също се характеризираха със съществено нарастване и преодоляха спадовете, наблюдавани през 2020 г., дължащи се на въведените ограничителни мерки. Реалният растеж на показателя, изчислен с ХИПЦ, достигна 10 %. Реалното повишение на доходите се характеризираше с ускорение през първото полугодие и забавяне през третото тримесечие, което се дължеше на повишената инфлация в страната.

Годишният темп на инфлация следваше тенденция на ускорение до 6,6 % според ХИПЦ в края на 2021 г., а средногодишната инфлация възлезе на 2,8 %. Във връзка с наблюдаваното съществено повишение в международните цени на петрол, природен газ и електроенергия, енергийните стоки формират почти половината от повишението на общия индекс спрямо декември на предходната година. От тях транспортните горива имаха водещ принос, след като цените им регистрираха нарастване от 38,2 % на годишна база, а поскъпването при централното газоснабдяване и твърдите горива се ускори съответно до 130,6 % и 25,9 %. Базисната инфлация[[2]](#footnote-3) също продължи да се ускорява до 3,9 % с разгръщането на вторичните ефекти от по-високите цени на енергийните стоки. Поскъпването на преработените храни бе 8,6 % спрямо декември 2020 г., а това на неенергийните нехранителни стоки – 2,9 %. При услугите бе наблюдавано известно забавяне до 2,4 % на годишна база.

В периода януари-ноември балансът по текущата сметка отчете дефицит в размер на 0,7 % от прогнозния БВП, спрямо балансирано салдо за същия период на 2020 г. Основен принос за влошаването имаше търговията със стоки. Силното вътрешно търсене, съчетано с нарастването на цените на международните пазари, се отрази в номинален растеж на вноса от 34,3 % спрямо същия период на предходната година, докато нарастването на износа бе с по-бавен темп от 28,8 %. Търговският дефицит възлезе на 4,2 % от прогнозния БВП, при 2,8 % година по-рано. С облекчаване на ограниченията пред международните пътувания, нараснаха и приходите от пътувания на чужденци в страната. Общо за единадесетте месеца на 2021 г. постъпленията нараснаха с 45,4 %. Значително увеличение бе отчетено и при износа на Други услуги, като основен принос имаше износът на Далекосъобщителни, компютърни и информационни услуги (ръст от 26,3 %). Общият дефицит на доходните статии се увеличи с 0,6 пр. п. до 2,5 % от прогнозния БВП. Привлечените преки чуждестранни инвестиции бяха в размер на 1,8 млрд. евро или 2,7 % от прогнозния БВП. Към края на ноември брутният външен дълг на страната бе 62,9 % от БВП.

Брутните международни валутни резерви на страната продължиха да осигуряват стабилното функциониране на Паричния съвет, като пазарната им стойност към края на 2021 г. възлезе на 34,6 млрд. евро. Годишният растеж на кредита за частния сектор следваше тенденция на ускорение от началото на годината. Тя бе по-съществена след първото тримесечие, когато нарастването бе 4,6 %, след като през април 2020 г. частният кредит започна да се забавя в резултат от пандемията. Годишният темп на нарастване на кредита за частния сектор се повиши до 8,7 % в края на 2021 г. За тази динамика допринесе основно относителното високо търсене на кредити от домакинствата, и в по-малка степен - търсенето на кредит от фирмите.

Към края на декември кредитите за домакинства се увеличиха с 13,4 % спрямо година по-рано, при ускорение едновременно и на потребителските и на жилищните кредити. Потребителските кредити се увеличиха с 11,1 % спрямо края на 2020 г. (5 % годишен ръст в края на 2020 г.), а темпът на растеж на жилищните кредити достигна нов връх от 17,6 % при 11,6 % в края на 2020 г. По-високото търсене на кредити от страна на домакинствата, освен с увеличението на доходите, ниските лихвени проценти и нарастващите цени на жилищата, може да се свърже и с нарастващи инфлационни очаквания. Годишният растеж на кредитите за нефинансови предприятия през ноември възлезе на 4,6 % при 3 % в края на 2020 г.

**Фискални развития през 2021 г**.

Редица фактори с трудно прогнозируемо развитие доминираха върху фискалните развития през 2021 г. От една страна, с одобрението за прилагане на ваксини срещу COVID-19 в края на 2020 г., се очакваше медицинските рискове свързани с пандемията да бъдат овладени през 2021 г. и поради тази причина на етапа на планиране ресурсите за обезпечаване на мерките за борба с пандемията бяха разчетени с по-кратък хоризонт на прилагане. От друга страна, към предизвикателствата по отношение на разпространението на СOVID-19 и негативните ефекти от пандемията върху икономиката и уязвимите групи от населението се добави и нов фактор със силно изразено влияние върху икономиката – нарастващите цени на енергоносителите и безпрецедентния скок на цената на електрическата енергия на енергийните борси в региона и в цяла Европа, който започна да се проявява след месец юли и набра сила през последното тримесечие на 2021 г. Всички тези развития бяха на фона на политическа нестабилност след проведените редовни парламентарни избори през месец април и последвалите два неуспешни цикъла за формиране на правителство и управляващо мнозинство в парламента. Тази напрегната политическа ситуация доведе до провеждането на два пъти на извънредни парламентарни избори, като едва през месец декември бе сформирана нова управленска коалиция, която излъчи нов редовен кабинет.

Всички тези фактори оказаха влияние върху бюджетните развития през годината, като до голяма степен рисковете, породени от тях, доминираха бюджетното изпълнение. В средата на годината се очерта необходимост от обезпечаване на допълнителни ресурси за удължаване и допълване на мерките за борба с пандемията, което наложи актуализация на бюджетната рамка за годината. С одобрения ЗИД на ЗДБРБ за 2021 г. (ДВ, бр. 77 от 16.09.2021 г.) се обезпечиха допълнителни ресурси за удължаване на повечето действащи мерки за борба с пандемията и допълването им с нови такива до края на 2021 г. за сметка на ревизираните по-високи разчети в частта на приходите. По този начин в актуализираните разчети бе предвидено дефицитът по КФП за 2021 г. да не надвиши 4,6 млрд. лв. (3,6 на сто от прогнозния БВП), което бе подобрение с 0,3 млрд. лв. спрямо първоначалните разчети към ЗДБРБ за 2021 г. от есента на 2020 г.

На база на предварителни данни за размера на разходите за 2021 г. по мерките, свързани с усилията за ограничаване и овладяване на пандемията от COVID-19, както и социалните и икономическите мерки за намаляване на последствията за населението и бизнеса, може да се обобщи, че по линия на националния бюджет са мобилизирани безпрецедентни по размер ресурси. Предварителните данни за 2021 г. сочат, че в хода на извънредната епидемична обстановка, действала през цялата година без прекъсване, са одобрени мерки и фискални стимули по линия на националния бюджет за овладяване на пандемията от COVID-19 и последствията от нея, в размер на около 6,7 млрд. лв., което представлява 5,1 % от прогнозния БВП. Ресурсът за 2021 г. значително надвишава този за 2020 г., когато от националния бюджет бяха изразходени 3,8 млрд. лв. за мерки срещу пандемията (3,2 % от БВП).

При изготвянето на разчетите по ЗИД на ЗДБРБ за 2021 г. през юли и началото на август Министерството на финансите все още не разполагаше с анализ на промените в тенденциите по отношение на цените на електрическата енергия, поради което в актуализацията на бюджета не бяха предвидени конкретни механизми за компенсиране на бизнеса. Внезапното покачване на цените на електрическата енергия, търгувана на Българската независима енергийна борса, засегна всички потребители извън регулирания пазар. Началото на шоковото поскъпване на цените започна в средата на месец юли и се затвърди през август и септември. Високите цени на електроенергията създадоха внезапен шок за бизнеса и породиха рискове от потискане на растежа – бяха предприети мерки за свиване на производството и ограничаване на разходите от страна на производителите, за да запазят своята конкурентна позиция на пазара. В тази връзка служебното правителство и встъпилото в длъжност през декември редовно правителство предприеха незабавни действия за подпомагане на бизнеса, като одобриха Програма за компенсиране на небитовите крайни клиенти на електрическа енергия (РМС № 739; РМС № 771; РМС № 885; ПМС № 476), както и Програма за компенсиране на операторите на електропреносната и на електроразпределителната мрежи за закупуване на количества електрическа енергия, потребена за технологични разходи (ПМС № 476). Предвижда се програмите за компенсиране на небитовите потребители на електрическа енергия да бъдат доразвити и променени, като те ще продължат да се прилагат и през първото тримесечие на 2022 г. Общият размер на разходите за 2021 г., обезпечени за изпълнение на посочените програми по бюджета на Министерството на енергетиката е 1,3 млрд. лв. (включително 0,45 млрд. лв. разходи за изпълнение на програми за компенсиране на високите цени на електроенергията за бизнеса през първото тримесечие на 2022 г. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи).

Първите месеци на годината преминаха очаквано под знака на нова вълна на пандемията и необходимост от налагане на ограничителни мерки, целящи овладяване на разпространението на заразата и избягване на претоварване на здравната система. Това наложи предвидените в ЗДБРБ за 2021 г. средства за прилагане на мерки за борба с пандемията да започнат да се усвояват още от самото начало на годината, което заедно с някои еднократни разходи, свързани с инфраструктурни проекти и разходи по проекти на Министерството на отбраната доведе до значителен ръст на разходите през първото тримесечие на годината. Значителен принос за отчетения ръст на разходите за първото тримесечие имат и разходите за пенсии, които, от една страна, бяха увеличени поради изплащането на добавка към пенсиите на всички пенсионери в изпълнение на мярката за подкрепа на уязвимите групи от населението в условията на пандемия от COVID-19, и от друга – поради увеличението на размера на минималната и максималната пенсия от 1 януари 2021 г. със ЗДБРБ за 2021 г. Въпреки това параметрите по изпълнението на приходите очертаха продължаване на тенденцията на по-интензивно възстановяване, започнала през второто полугодие на 2020 г., с което бюджетното салдо остана относително стабилно до полугодието, когато бе отчетено минимално превишение на приходите над разходите по КФП в размер на 0,1 на сто от прогнозния БВП.

През месец юли бе извършен анализ на възможностите за удължаване и допълване на действащите до този момент мерки за намаляване на негативните ефекти от пандемията върху икономиката, защита на уязвимите групи от обществото и подкрепа на персонала на първа линия в борбата с пандемията в контекста на все по-реалните рискове за нова силна вълна на пандемията през есента. Отчитайки почти пълното изразходване на заложените в ЗДБРБ за 2021 г. ресурси за борба с пандемията още към полугодието и ниското ниво на ваксинационно покритие в страната бе идентифицирана необходимост от обезпечаване на допълнителен ресурс за финансиране на такива мерки до края на годината. Прегледът на параметрите по бюджетното изпълнение към полугодието и подобрените очаквания при голяма част от макроикономическите индикатори дадоха основание да се очаква, че преизпълнението на приходите в годишен план може да обезпечи адекватни на идентифицираните рискове ресурси, без това да доведе до влошаване на бюджетната позиция на касова основа спрямо първоначално заложените целеви стойности. На тази база бе изготвен законопроект за изменение и допълнение на ЗДБРБ за 2021 г., който се основаваше на търсен баланс между необходимостта от осигуряване на допълнителни средства за приоритетни и неотложни политики и възможностите на приходната част на бюджета да осигури тяхното финансиране. Актуализираните разчети бяха окончателно одобрени от Народното събрание през месец септември, като по време на обсъжданията и гласуването на текстовете бяха променени и допълнени отделните направления на разходите на база на предложения на народни представители.

През последното тримесечие на годината към предизвикателствата, свързани с мерките за борба с пандемията, се добавиха и нови, свързани с шоковото поскъпване на цените на електроенергията през периода септември-декември. Това наложи, от една страна, приоритизиране на разходите в отделните политики до края на годината чрез преструктуриране на разходите по държавния бюджет за обезпечаване на допълнителен ресурс за финансиране на мерки за овладяване на ситуацията, породена от поскъпването на електричеството. От друга страна, новото редовно правителство изготви предложение за одобряване на допълнителни разходи и трансфери по държавния бюджет за 2021 г. за сметка на прогнозирано преизпълнение на актуализираните разчети за приходите от данъци по държавния бюджет, като допълнителните разходи бяха насочени за обезпечаване на изплащането на добавки към пенсиите за първите шест месеца на 2022 г., както и за продължаване на програмата за компенсиране на потребителите на електрическа енергия за високите цени на електричеството през първото тримесечие на 2022 г.

**Бюджетна позиция**

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма за 2021 г. е отрицателно в размер на 3 910,4 млн. лв. (3,0 % от прогнозния БВП). Спрямо заложената цел с актуализираните разчети към ЗДБРБ за 2021 г. бюджетното салдо по КФП отчита номинално подобрение с 0,7 млрд. лева. Бюджетното салдо по КФП за годината на касова основа съответства на предвидения ограничител във фискалното правило по чл. 27, ал. 4 от ЗПФ.

Заложените в ЗДБРБ за 2021 г. ограничители по отношение на държавния дълг са спазени. В номинално изражение държавният дълг за годината възлиза на 31,2 млрд. лв. (23,9 % от прогнозния БВП), като индикаторът държавен дълг отнесен към БВП е значително под предвидения в националните фискални правила праг от 60 % от БВП.

**Основни акценти във връзка с текущото наблюдение на изпълнението на консолидираната фискална програма за 2021 г.**

През 2021 г. продължи да действа активираната година по-рано Обща предпазна клауза на Пакта за стабилност и растеж, която позволява на държавите-членки да предприемат мерки за справяне с разпространението на COVID-19, като се отклонят от фискалните правила, които обикновено се прилагат в рамките на европейската фискална рамка. По този начин бе дадена възможност за гъвкавост на националните правителства да предприемат мерки в условията на извънредно положение, което предполага значително увеличаване на публичните разходи на фона на очаквано неизпълнение на приходите и съответно изисква временно разхлабване. Ситуацията в момента попада в дефиницията за извънредно обстоятелство съгласно чл. 9 от Регламент (ЕО) на Съвета от 7 юли 1997 г.

От страна на приходите се наблюдаваше интензивно нарастване на постъпленията при всички основни приходни групи – данъчни и осигурителни приходи, неданъчни приходи и постъпления от помощи и дарения, където постъпват грантовете от ЕС. Тази тенденция бе особено изразена през месеците от април до декември, като в годишен план основните приходни показатели отчитат двуцифрен ръст спрямо предходната година. Общо приходите, помощите и даренията по КФП нараснаха с над 8,0 млрд. лв. (18,1 на сто) спрямо предходната година, като основен двигател бяха данъчно-осигурителните постъпления, които формират над 5,0 млрд. лв. от отчетеното увеличение. Още към средата на годината анализът на изпълнението на параметрите по приходите очерта значително подобрение при основните данъци и осигурителни вноски в годишен план спрямо заложените показатели в ЗДБРБ за 2021 г. Причините за това бяха, от една страна, подобрението при голяма част от макроикономическите индикатори спрямо прогнозите от есента на 2020 г., което бе потвърдено и от актуализираната макроикономическа прогноза на Министерството на финансите от юли 2021 г., и от друга - усилията на приходните администрации за повишаване на събираемостта на приходите и борба с данъчните престъпления, контрабандата, недекларираните доходи и други. През втората половина на годината продължи да се наблюдава положителното развитие при вътрешното потребление, вноса, износа, ръста на компенсациите на наетите и други ключови индикатори, които имат положително влияние върху приходната част на бюджета. Към тези фактори се добави и шоковото поскъпване на цените на електрическата енергия, регистрирано на регионалните борси в цяла Европа, както и значителното покачване на цената на природния газ. Ръстът на цените на основни енергоносители надвиши допусканията в макрорамката и се отрази най-вече в нарастване при приходите от ДДС.

Параметрите по разходите надвишават актуализираните годишни разчети към ЗДБРБ за 2021 г., като изпълнението спрямо плана за годината представлява 102,0 на сто. Превишението на разчета към ЗДБРБ за 2021 г. се дължи основно на одобрените от Народното събрание допълнителни разходи по реда на чл. 26, ал. 10 от Закона за публичните финанси, с което бяха утвърдени допълнителни разходи и трансфери по държавния бюджет в общ размер на 1,2 млрд. лв. за сметка на преизпълнение на данъчните приходи. Този допълнителен ресурс бе насочен за мерки за подкрепа на възрастните хора поради продължаващата пандемия от COVID-19 и за мерки за компенсиране на бизнеса поради високите цени на електрическата енергия и природния газ. По този начин бяха допълнени вече одобрените мерки с актуализацията на бюджета от септември 2021 г., които обезпечиха ресурс за мерки за борба с пандемията чрез подкрепа на бизнеса и продължаване подпомагането на най-уязвимата група на пенсионерите през последното тримесечие на годината. Не на последно място с актуализацията на бюджета бяха одобрени и промени в Кодекса за социално осигуряване, които въведоха трайна норма, чрез която пенсиите на всички пенсионери бяха служебно преизчислени от НОИ при промяна на процента за всяка година осигурителен стаж без превръщане в пенсионната формулата от 1,2 на 1,35, считано от 25 декември 2021 г. От тази дата бе увеличен и минималният месечен размер на пенсията за осигурителен стаж и възраст от 300 лева на 370 лева., което представлява увеличение с над 23 на сто. През цялата година продължиха да се изпълняват, при условията на действаща извънредна епидемична обстановка, и всички останали мерки за намаляване на негативните последствия от пандемията, в т.ч. мерки за подпомагане на бизнеса, подкрепа на пенсионерите и разбира се на персонала на първа линия в борбата с пандемията, закупуване на медикаменти и ваксини и т.н. За реализирането на всички тези мерки бяха мобилизирани съществени по размер фискални стимули, които значително надвишават отчетените за 2020 г.

Съпоставено с предходната година се отчита номинален ръст на разходите в размер на 8,4 млрд. лв., като основните направления по които разходите нарастват най-значително са социалните разходи, разходите за субсидии, здравноосигурителните плащания и други. Разгледани по икономически елементи, най-значително нарастване се отчита при социалните и здравноосигурителните разходи. В частта на разходите за пенсии са изразходени 1,7 млрд. лв. за добавки към пенсиите на всички пенсионери (в размер на 50 лева за месеците от януари до септември и 120 лева за месеците от октомври до декември). Освен това, в изпълнение на Решение на Народното събрание от 23.12.2021 г. за одобряване на допълнителни разходи и трансфери по държавния бюджет за 2021 г. за сметка на преизпълнение на данъчните приходи за 2021 г. (ДВ, бр. 110 от 24.12.2021 г.) бяха обезпечени 750 млн. лв. за изплащане на добавки към пенсиите на всички пенсионери в размер на 60 лева за първите шест месеца на 2022 г. Наред с това, влияние върху разходите за пенсии оказа и увеличението на размера на минималната пенсия за осигурителен стаж и възраст и на максималния размер на пенсията от началото на годината, базов ефект от увеличението на пенсиите през юли 2020 г., както и увеличението от месец юли 2021 година. Във връзка с посочените фактори разходите за пенсии отчитат номинален ръст спрямо 2020 г. от 3,1 млрд. лева.

В частта на здравноосигурителните разходи се отчита нарастване с 0,6 млрд. лв., свързано с по-високите разходи за борба с пандемията и въведените механизми за финансиране на здравните заведения по време на действието на извънредна епидемична обстановка: разходи за медикаменти, тестове, консумативи и предпазни средства, средства за подкрепа на персонала на първа линия в борбата с COVID-19, заплащане на изпълнителите на медицинска помощ за поставяне на ваксини срещу COVID-19, месечна добавка към възнагражденията на лекарите в размер на 600 лв., на специалисти от професионално направление „Здравни грижи“ в размер на 360 лв. и на санитари в размер на 120 лв. и други.

Значителен номинален ръст от близо 2,7 млрд. лв. се отчита и при разходите за субсидии за нефинансови предприятия, за което допринасят основно плащанията по Програма за компенсиране на небитовите крайни клиенти на електрическа енергия, разходите на Фонд „Сигурност на електроенергийната система“, плащанията по мярката „60/40“, мярката „80/20“, мярката „Запази ме“, мярката „Подкрепа чрез оборотен капитал за малки и средни предприятия, засегнати от временните противоепидемични мерки“, администрирана от НАП, и други. През 2021 г. се изпълнява Програма за компенсиране на небитовите крайни клиенти на електрическа енергия (РМС № 739; РМС № 771; РМС № 885; ПМС № 476), както и Програма за компенсиране на операторите на електропреносната и на електро-разпределителната мрежи за закупуване на количества електрическа енергия, потребена за технологични разходи (ПМС № 476), като се предвижда да продължат да се прилагат до март 2022 г. Възможно е програмите да бъдат преработени и допълнени. В тази връзка обезпечените средства за изплащане на компенсации към бизнеса и операторите поради резкия скок на цените на електроенергията до края на 2021 г. са в общ размер на над 1,3 млрд. лв., вкл. 0,45 млрд. лв. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи, за плащания през първото тримесечие на 2022 година. Ръст спрямо 2020 г. се отчита и в частта на предоставените субсидии за болнична помощ, където разходите нарастват с около 0,2 млрд. лева.

**Информация за ефектите в приходите и разходите от мерките за борба с COVID-19 и преодоляване на социално-икономическите последствия от пандемията**

***Мерки в частта на приходите***

В условията на действаща извънредна епидемична обстановка във връзка с разпространението на COVID-19, през цялата 2021 г. продължи прилагането на приетите през предходната година мерки, свързани с прилагане на намалена ставка за ДДС на определени стоки и услуги от 20% на 9%, прилагане на освобождаване от облагане с мита и ДДС върху вноса на стоки от медицински характер и увеличаване на размера на данъчните облекчения за деца (чл. 22в и чл. 22г от ЗДДФЛ) за придобитите през 2021 г. доходи. С промени в ЗДДС (обн. ДВ, бр. 107 от 18.12.2020 г.) беше прието облагане с нулева ставка на доставките на ваксини срещу COVID-19 и услугите, пряко свързани с тези ваксини, както и на медицински изделия за инвитро диагностика на COVID-19 и услугите, пряко свързани с тези изделия, с място на изпълнение на територията на страната. Това данъчно третиране се прилага и по отношение на вътреобщностните придобивания с място на изпълнение на територията на страната на тези стоки. Облекченията са с временен характер и ще се прилагат до 31.12.2022 година.

По прогнозни данни на приходните агенции ефектът от действието на мерките през изминалата 2021 г. се оценява на **0,3** **млрд. лв**. по-малко данъчни приходи.

***Мерки в частта на разходите***

Основен фокус на разходните политики през 2021 г. бяха **мерките за ограничаване на разпространението на COVID-19, подкрепа на здравната система и заетите на първа линия в борбата с пандемията, както и социално-икономическите мерки за намаляване на негативните последствия за най-засегнатите групи от населението и сектори на икономиката.** По данни от първостепенните разпоредители с бюджет и общините разходите във връзка с мерките за предотвратяване на разпространението на COVID-19 и лечението му, в т. ч. мерки за подкрепа на бизнеса, мерки за подкрепа на домакинствата, мерки на органите на държавно управление, натоварени с дейности по овладяването на пандемията и последствията от COVID-19 за 2021 г. по линия на националния бюджет са в размер на около **6,4 млрд. лева.**

В частта на **мерките за подкрепа на домакинствата** са изразходвани **3 267,2 млн. лв.** От тях с най-голям дял са разходите по мерките, одобрени от правителството като част от социално-икономическия пакет в отговор на епидемичната криза за подкрепа на пенсионерите, които са част от уязвимите от разпространението на COVID-19 групи, за еднократно изплащане на допълнителни суми към пенсиите на всички пенсионери. В изпълнение на параграф 6, ал. 1 и 2 от преходните и заключителни разпоредби на ЗБДОО за 2021 г., ПМС № 84 от 11 март 2021 г., ПМС № 168 от 22 април 2021  г., ПМС № 192 от 27 май 2021 г., ПМС № 204 от 23 юни 2021 г. и ПМС № 242 от 22 юли 2021 г., за периода януари - декември са изплатени еднократни допълнителни суми към пенсиите на всички пенсионери, без оглед на размера на получаваната пенсия (50 лв. за месеците от януари до септември и 120 лева за месеците октомври, ноември и декември 2021 г.) в общ размер на 1 694,6 млн. лв. В допълнение и в изпълнение на Решение на Народното събрание от 23.12.2021 г. за одобряване на допълнителни разходи и трансфери по държавния бюджет за 2021 г. за сметка на преизпълнение на данъчните приходи (ДВ, бр. 110 от 24.12.2021 г.) към сметка за чужди средства на ДОО са изплатени 750 млн. лв. за изплащане допълнителни суми към пенсията или сбора от пенсиите заедно с добавките и компенсациите към тях на всеки пенсионер в размер на 60 лв. месечно за периода януари-юни 2022 г., които са отчетени като касов разход в бюджета на ДОО за 2021 г. Освен посочените суми, към сметка за чужди средства на ДОО са изплатени 100 млн. лв., които също са отчетени като касов разход по бюджета на ДОО за 2021 г. за изплащането на еднократна добавка от 75 лева към пенсиите на хората със завършен ваксинационен курс или поставена бустерна доза срещу COVID-19.  С това общият размер на разходите за изплащане на допълнителна сума към пенсиите, включително средствата за стимулиране на възрастните хора със завършен ваксинационен курс, отчетени в касовия отчет на ДОО за 2021 г. са в размер на 2 544,6 млн. лв.

По мярката „Увеличаване на разходите за краткосрочни обезщетения и помощи“ от 01.01 до 31.12.2021 г. са изплатени 278,3 млн. лв. от ДОО за парични обезщетения за безработица, възникнал поради по-големия брой регистрирани безработни лица, както за изплащане на парични обезщетения за временна неработоспособност на лица, заразили се с COVID-19 и на лица, карантинирани поради близък контакт със заразен с COVID-19.

По мярка „Реализиране на програми за заетост и мерки за обучение за подкрепа на безработните лица и работодателите“ са изплатени 205,3 млн. лева.

За осигуряване на ваксини и лекарствени продукти в борбата с пандемията от COVID-19 са усвоени средства в размер на 112,1 млн. лв. в т. ч.: за закупуване на лекарствения продукт Veklury (Ремдесивир) - 90,8 млн. лeва.

За подкрепа на семейства с деца до 14-годишна възраст, при които родителите не могат да извършват дистанционна работа от вкъщи и нямат възможност да ползват платен отпуск, от Агенцията за социално подпомагане са изплатени месечни целеви помощи в общо в размер на 67,9 млн. лв. Помощта е регламентирана с ПМС №218 от 17.08.2020 г. и ПМС №322 от 23.11.2020 г. за допълнение на Правилника за прилагане на Закона за социално подпомагане. За отчетния период са изплатени месечни целеви помощи за 12 555 средномесечен брой семейства с деца до 14-годишна възраст.

За еднократна финансова подкрепа за хранителни продукти в размер на 120 лв. на пенсионери, на които пенсията или сборът от пенсиите заедно с добавките и компенсациите към тях е от 300,01 лв. до 369 лв. вкл., към 31.12.2021 г. е изплатената сума е в размер на 48,2 млн. лв. за 401 336 пенсионери.

Към 31.12.2021 г. за **мерки в подкрепа на бизнеса** **са предоставени 1 289,1** **млн. лева.**

Най-голям дял имат извършените разходи по бюджета на НОИ по **мярката „60/40“** към работодатели за запазване на заетостта на наетите от тях работници и служители в размер на 823,5 млн. лв.

За финансова подкрепа за български творци и артисти пряко засегнати от преустановяването на масови мероприятия на територията на страната, включително културно-развлекателни са предоставени 88,9 млн. лв.

От бюджета на ДФ „Земеделие“ са изплатени 72,7 млн. лв. за подпомагане на засегнатите от негативните ефекти на пандемията земеделски стопани.

За **мерки за органите на държавното управление, натоварени с дейности по овладяване на пандемията и последствията от COVID-19** са предоставени **общо 1 844,2** **млн. лева.**

С най-голям дял са средствата, осигурени от НЗОК на изпълнителите на медицинска помощ, на дентална помощ и на медико-диагностични дейности за работа при неблагоприятни условия във връзка с обявената епидемична обстановка и лечението на COVID-19 - 725,5 млн. лв.

Разходите за подкрепа на персонала на първа линия, пряко ангажиран с дейности по предотвратяване разпространението на COVID-19 са в размер на 701,8 млн. лв.

За подкрепа на медицинския персонал, който работи в условията на огромно напрежение при извънредна епидемична обстановка чрез изплащане на постоянна месечна добавка към възнагражденията на лекарите (600 лв.), на специалисти от професионално направление „Здравни грижи“ (360 лв.) и на санитари (120 лв.) от държавния бюджет са усвоени 197,9 млн. лв.

От общините са изразходвани средства за противоепидемични мерки в размер на 95,0 млн. лв.

За осигуряване на лични предпазни средства (маски, ръкавици, калцуни, предпазно облекло, защитни очила) за нуждите на държавната администрация и лечебните заведения, както и дезинфектанти, дезинфекция на работните помещения, термометри за измерване от разстояние, консумативи, реактиви, медикаменти, PCR тестове и др. са изразходвани 92,7 млн. лв.

***Информация за средствата, изразходени за мерките за борба с COVID-19 и преодоляване на социално-икономическите последствия от пандемията***

***към 31.12. 2021 г.***

# Основни показатели по консолидираната фискална програма[[3]](#footnote-4) за 2021 г.

**Постъпилите приходи, помощи и дарения по** **КФП за 2021 г.** представляват **40,1 % от прогнозния БВП.** За сравнениепрез предходната година приходите и помощитеса **36,9 % от БВП.** Катоотносителният дял в БВП, сравнено с 2020 г., се отчита ръст при всички елементи на приходите.

|  |
| --- |
|  |

\*В частта на преките данъци са включени и други данъци

**Разходите по КФП за 2021 г.** (включително вноската на Република България в общия бюджет на ЕС)представляват **43,1 % от прогнозния БВП** и отбелязват увеличение с 3,2 пр. п. спрямо отчетените за 2020 г. (39,9 % от БВП). Относителният дял в БВП на капиталовите разходи намалява с 1,2 пр. п., сравнено с 2020 г. При съпоставката на капиталовите разходи с предходната година следва да се има предвид, че през месец юли 2021 г. е отразена извършена трансакция по възстановяване на средства по държавния бюджет от сметката за чужди средства на МРРБ, която по същество представлява възстановен разход и се отразява в намаление на разходите на касова основа. Относителният дял в БВП на разходите за издръжка намалява с 0,1 пр. п., сравнено с 2020 г. В същия размер (0,1 пр. п.) е и намалението при предоставените текущи и капиталови трансфери за чужбина. Разходите за лихви, като относителен дял в БВП, са с еднакви стойности през 2020 и 2021 г., а при останалите разходи има нарастване в сравнение с отчетените в предходната година.

\* Вкл. нетния прираст на държавния резерв

Изпълнението на основните показатели по консолидираната фискална програма за 2021 г. е представено в следната таблица:

***Таблица[[4]](#footnote-5) №1 (млн. лв.)***

|  |  |  |  |  |  |
| --- | --- | --- | --- | --- | --- |
| **ПОКАЗАТЕЛ** | **Разчет 2021 г.[[5]](#footnote-6)** | **Отчет за 2021 г.** | | | **Изпълнение** |
| **КФП** | **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ** | **50 568,2** | **52 340,1** | **49 426,6** | **2 913,5** | **103,5%** |
| Данъчни приходи | 39 425,6 | 40 876,3 | 40 876,3 |  | 103,7% |
| Неданъчни приходи | 6 755,8 | 8 000,4 | 8 013,9 | -13,5 | 118,4% |
| Помощи и дарения | 4 386,8 | 3 463,4 | 536,4 | 2 927,0 | 79,0% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС[[6]](#footnote-7)** | **55 172,4** | **56 250,5** | **52 626,2** | **3 624,2** | **102,0%** |
| Нелихвени | 52 949,2 | 53 941,0 | 50 316,8 | 3 624,2 | 101,9% |
| Текущи | 46 685,2 | 50 028,8 | 48 360,7 | 1 668,1 | 107,2% |
| Предоставени тек. и капит. трансфери за чужбина | 18,0 | 45,9 | 22,2 | 23,7 | 255,0% |
| Капиталови | 6 246,0 | 3 866,3 | 1 933,8 | 1 932,5 | 61,9% |
| в т.ч. нетен прираст на държавния резерв | 31,3 | 31,2 | 31,2 |  | 99,7% |
| Лихвени | 657,2 | 628,5 | 628,5 |  | 95,6% |
| Вноска за общия бюджет на ЕС | 1 566,1 | 1 681,0 | 1 681,0 |  | 107,3% |
| Трансфери - нето |  |  | -833,8 | 833,8 |  |
| **БЮДЖЕТНО САЛДО** | **-4 604,2** | **-3 910,4** | **-4 033,5** | **123,1** |  |

* + **Приходите, помощите и даренията по консолидираната фискална програма** (КФП) за 2021 г. са в размер на **52 340,1 млн. лв.,** което представлява 103,5 % спрямо актуализиранитегодишни разчети към ЗДБРБ за 2021 г. Съпоставени с предходната година, постъпленията нарастват с 8,0 млрд. лв. (18,1 %). Ръст се отчита, както при данъчните приходи, така и при неданъчните постъпления и приходите в частта на помощите и даренията, където постъпват основно грантовете по програмите и фондовете на ЕС и други безвъзмездни средства. Спрямо актуализираните разчети към ЗИД на ЗДБРБ за 2021 г. от септември 2021 г. преизпълнението е близо 1,8 млрд. лева.

В частта на приходите по националния бюджет най-значителен номинален ръст спрямо предходната година има при данъчно-осигурителните приходи (5,0 млрд. лв.). Съпоставено с актуализираните разчети към ЗДБРБ за 2021 г. превишение на плана за годината има при повечето от основните данъци и при приходите от здравноосигурителни вноски.

Общата сумана ***данъчните постъпления*** (вкл. приходите от осигурителни вноски) са в размер на ***40 876,3 млн. лв****.*, което представлява 78,1 % от общите постъпления по КФП за периода. Постъпленията в групата представляват 103,7 % спрямо разчета за годината и нарастват с 5,0 млрд. лв. (14,0 %) спрямо отчетените за 2020 година.

Приходите в частта на *преките данъци* възлизат на 8 258,4 млн. лв., което представлява 107,4 % спрямо разчета за 2021 г. Съпоставени с 2020 г., преките данъци нарастват с 19,5 % (1 344,8 млн. лв.). Приходите от *косвени данъци* са в размер на 18 976,3  млн. лв., което представлява 104,2 % спрямо годишния разчет. Съпоставени с 2020 г., косвените данъци отчитат увеличение от 13,5 % (2 253,9 млн. лв.). Постъпленията от *други данъци* (включват други данъци по ЗКПО, имуществени данъци и др.) са 1 411,7 млн. лв., което представлява 113,4 % спрямо разчетите към ЗДБРБ за 2021 г. и сравнени с 2020 г. нарастват с 17,3 % (207,8 млн. лв.). Приходите от ***социалноосигурителни и здравни вноски*** към 31.12.2021 г. са в размер на 12 229,9 млн. лв. или 99,6 % от планираните за годината, като спрямо предходната година нарастват с 1 221,5 млн. лева. (11,1 %).

***Неданъчните приходи*** са в размер на ***8 000,4 млн. лв.*,**което представлява 118,4 %спрямогодишните разчети и се формират основно от приходи от държавни, общински и съдебни такси, приходи и доходи от собственост, приходи от концесии, приходи от продажба на квоти за емисии на парникови газове и други. През месец април 2021 г. постъпиха приходи с еднократен за годината ефект в размер на 660 млн. лв. с ДДС, които представляват първоначално концесионно възнаграждение за държавата от концесията на Летище София. Постъпленията от продажба на квоти за емисии на парникови газове към месец декември 2021 г. са в размер на 1 629,3 млн. лв., като нарастват със 751,4 млн. лв. (85,6 %) спрямо 2020 г.

Постъпленията от ***помощи*** ***и дарения*** от страната и чужбина (основно помощи от фондовете на ЕС) за 2021 г. са в размер на ***3 463,4 млн. лева*.**

* + **Разходите по КФП** (вкл. вноската на Република България в бюджета на ЕС) към декември 2021 г. възлизат на **56 250,5 млн. лв**., което е 102,0 % спрямо актуализирания разчет за годината. Превишението на разчета към ЗДБРБ за 2021 г. се дължи основно на одобрените от Народното събрание по реда на чл. 26, ал. 10 от Закона за публичните финанси допълнителни разходи и трансфери по държавния бюджет в общ размер на 1,2 млрд. лв. за сметка на преизпълнение на данъчните приходи.

Отчита се значителен ръст на разходите спрямо предходната година (17,6 на сто), който е свързан, от една страна, с по-ниската база през 2020 г., когато отчетените разходи за борба с пандемията от COVID-19 бяха значително по-ниски, докато през 2021 г. тези разходи са съществени и са за цяла година, и от друга страна - на политиката по доходите, политиките в социалната сфера и по-високите разходи за администрацията, заложени в ЗДБРБ за 2021 година. Наред с това върху размера на разходите през 2021 г. влияние оказаха и средствата, осигурени за изпълнението на одобрените от правителството програми за компенсиране на потребителите на електрическа енергия за високите цени на електричеството.

Разгледани по икономически елементи, най-значително нарастване се отчита при социалните и здравноосигурителните разходи. В частта на разходите за пенсии са изразходени 1,7 млрд. лв. за добавки към пенсиите на всички пенсионери (в размер на 50 лева за месеците от януари до септември и 120 лева за месеците от октомври до декември). Освен това, в изпълнение на Решение на Народното събрание от 23.12.2021 г. за одобряване на допълнителни разходи и трансфери по държавния бюджет за 2021 г. за сметка на преизпълнение на данъчните приходи (ДВ, бр. 110 от 24.12.2021 г.) бяха обезпечени 750 млн. лв. за изплащане на добавки към пенсиите на всички пенсионери в размер на 60 лева за първите шест месеца на 2022 г. Наред с това, влияние върху разходите за пенсии оказа и увеличението на размера на минималната пенсия за осигурителен стаж и възраст и на максималния размер на пенсията от началото на годината, базов ефект от увеличението на пенсиите през юли 2020 г., както и увеличението от месец юли 2021 година. Във връзка с посочените фактори разходите за пенсии отчитат номинален ръст спрямо 2020 г. от 3,1 млрд. лева.

В частта на здравноосигурителните разходи се отчита нарастване с 0,6 млрд. лв., свързано с по-високите разходи за борба с пандемията и въведените механизми за финансиране на здравните заведения по време на действието на извънредна епидемична обстановка: разходи за медикаменти, тестове, консумативи и предпазни средства, средства за подкрепа на персонала на първа линия в борбата с COVID-19, заплащане на изпълнителите на медицинска помощ за поставяне на ваксини срещу COVID-19, месечна добавка към възнагражденията на лекарите в размер на 600 лв., на специалисти от професионално направление „Здравни грижи“ в размер на 360 лв. и на санитари в размер на 120 лв. и други.

Значителен номинален ръст от близо 2,7 млрд. лв. се отчита и при разходите за субсидии за нефинансови предприятия, за което допринасят основно плащанията по Програма за компенсиране на небитовите крайни клиенти на електрическа енергия, разходите на Фонд „Сигурност на електроенергийната система“, плащанията по мярката „60/40“, мярката „80/20“, мярката „Запази ме“, мярката „Подкрепа чрез оборотен капитал за малки и средни предприятия, засегнати от временните противоепидемични мерки“, администрирана от НАП, и други. През 2021 г. се изпълнява Програма за компенсиране на небитовите крайни клиенти на електрическа енергия, одобрена с Решение № 739 на Министерския съвет от 2021 г., изменена с Решения № 771 и № 885 на Министерския съвет от 2021 г. и Програма за компенсиране на разходите на операторите на електропреносната и електроразпределителните мрежи за закупуване на количествата електрическа енергия, потребена за технологични разходи, одобрена с Решение № 893 на Министерския съвет от 2021 г., като се предвижда двете програми да продължат да се прилагат до март 2022 г. Възможно е програмите да бъдат преработени и допълнени. В тази връзка обезпечените средства за компенсиране на небитовите потребители на електрическа енергия за справяне с последиците от съществените и неблагоприятни колебания на цените на електрическата енергия до края на 2021 г. са в общ размер на над 1,3 млрд. лв., вкл. 0,45 млрд. лв. в изпълнение на Решение на Народното събрание за одобряване на допълнителни разходи и трансфери по държавния бюджет за 2021 г. за сметка на преизпълнението на данъчните приходи за 2021 г., за плащания през първото тримесечие на 2022 година. Ръст спрямо 2020 г. се отчита и в частта на предоставените субсидии за болнична помощ, където разходите нарастват с 0,2 млрд. лева

***Нелихвените разходи*** за 2021 г. са в размер на 53 941,0 млн. лв., което представлява 101,9 % спрямо годишния разчет. *Текущите нелихвени разходи* са в размер на 50 028,8 млн. лева. *Капиталовите разходи* (вкл. нетния прираст на държавния резерв) възлизат на 3 866,3 млн. лева. *Предоставените текущи и капиталови трансфери за чужбина* са в размер на 45,9 млн. лева. ***Лихвените плащания*** са в размер на 628,5 млн. лв. (95,6 % от планираните за 2021 година).

Отчетените разходи по основните разходни групи за 2020 г. и 2021 г. са представени на следната графика:

\* Вкл. нетния прираст на държавния резерв

**Вноската на Република България в бюджета на ЕС**, изплатена към 31.12.2021 г. от централния бюджет, възлиза на **1 681,0** млн. лв., което е в изпълнение на действащото към момента законодателство в областта на собствените ресурси на ЕС (**Решение (ЕС, Евратом) 2020/2053** на Съвета oт 14 декември 2020 година относно системата на собствените ресурси на Европейския съюз и за отмяна на Решение 2014/335/ЕС, Евратом; **Регламент (ЕС, Евратом) 2021/768** на Съвета от 30 април 2021 година за определяне на мерки за прилагане на системата на собствените ресурси на Европейския съюз и за отмяна на Регламент (ЕС, Евратом) № 608/2014; **Регламент (EС, Евратом) 2016/804** на Съвета от 17 май 2016 година за изменение на Регламент (EС, Евратом) № 609/2014 относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства; **Регламент (ЕС, Евратом) 2021/770** на Съвета от 30 април 2021 година относно изчисляването на собствения ресурс на база нерециклираните отпадъци от опаковки от пластмаса, относно методите и процедурата за предоставяне на този собствен ресурс, относно мерките за удовлетворяване на потребностите от парични средства и относно някои аспекти на собствения ресурс на база брутен национален доход и **Регламент (ЕС, Евратом) 2021/769** на Съвета от 30 април 2021 година за изменение на Регламент (ЕИО, Евратом) № 1553/89 за окончателни унифицирани схеми за събирането на собствените ресурси, набирани от данък добавена стойност).

**Бюджетното салдо** по консолидираната фискална програма за 2021 г. е **отрицателно** в размер на **3 910,4 млн. лв.** (3,0 % от прогнозния БВП), и се формира от дефицит по националния бюджет в размер на 4 033,5 млн. лв. и превишение на приходите над разходите по европейските средства в размер на 123,1 млн. лв. За сравнение, заложеният максимален размер на дефицита в актуализираните разчети към ЗДБРБ за 2021 г. е 4 604,2 млн. лева.

Основен фактор за постигнатото подобрение на дефицита е по-доброто изпълнение на приходите. Преизпълнението на актуализираните годишни разчети при повечето от основните данъци бе причина правителството да предложи, а Народното събрание да одобри със свое решение, допълнителни ресурси в размер на 1,2 млрд. лв. за сметка на преизпълнение на данъчните приходи по държавния бюджет за обезпечаване на приоритетни мерки за подкрепа на пенсионерите и за компенсиране на бизнеса поради високите цени на електрическата енергия и природния газ. По този начин бяха допълнени вече одобрените мерки с актуализацията на бюджета от септември 2021 г., които обезпечиха ресурс за мерки за борба с пандемията чрез подкрепа на бизнеса и продължаване подпомагането на най-уязвимата група - пенсионерите през последното тримесечие на годината. Не на последно място с актуализацията на бюджета бяха одобрени и промени в Кодекса за социално осигуряване, които въведоха трайна норма, чрез която пенсиите на всички пенсионери бяха служебно преизчислени от НОИ при промяна на процента за всяка година осигурителен стаж без превръщане в пенсионната формулата от 1,2 на 1,35, считано от 25 декември 2021 г. От тази дата бе увеличен и минималният месечен размер на пенсията за осигурителен стаж и възраст от 300 лева на 370 лева., което представлява увеличение с над 23 на сто. През цялата година продължиха да се изпълняват, при условията на действаща извънредна епидемична обстановка, и всички останали мерки за намаляване на негативните последствия от пандемията, в т.ч. мерки за подпомагане на бизнеса, подкрепа на пенсионерите и разбира се, на персонала на първа линия в борбата с пандемията, закупуване на медикаменти и ваксини и т.н. За реализирането на всички тези мерки бяха мобилизирани съществени по размер фискални стимули, които значително надвишават отчетените за 2020 г.

**Информация за структурата и вида на разходите за месец декември 2021 г.**

Традиционно през месец декември са концентрирани значителни по размер разходи, които превишават отчетените през предходните месеци на годината. През последните 20 години, без изключение, включително и за годините, за които в годишен план е отчетен бюджетен излишък, размерът на разходите през месец декември е съществен. Статистическите данни на Министерството на финансите показват, че през всичките години след 2000 г. бюджетните разходи по КФП за декември превишават постъпленията за месеца и на месечна база е отчетен дефицит по КФП. Причините за това са различни, но основните са:

- Сезонният характер на редица разходи и тяхното нарастване през есенно-зимния период в рамките на одобрените разходи за годината;

- Сезонност при капиталовото строителство и ремонта на инфраструктурни обекти, във връзка със строителния сезон и процедурите по ЗОП;

- Преструктуриране на разходите и одобряване на допълнителни разходи за приоритетни политики, мерки и проекти;

- Одобряване на допълнителни разходи с решение на Народното събрание и/или с актуализация на бюджета и други.

Основната част (77,6 %) от разходите за месец декември 2021 г. са отчетени от две бюджетни системи – държавен бюджет (41,6 %) и бюджетите на социално и здравноосигурителните фондове (36,0 %). Следват отчетените разходи по бюджетите на общините (13,6 %), разходите по бюджетите по чл. 13, ал. 3 и ал. 4 от Закона за публичните финанси и Селскостопанската академия (6,2 %) и разходите по сметките за средства от ЕС (вкл. ДМП) - с относителен дял в общо разходите по КФП от 2,5 процента.

**Относителен дял на разходите по бюджетни системи в общите разходи по КФП за декември 2021 г.**

При съпоставянето на разпределението на разходите по КФП (без вноската в общия бюджет на ЕС) по бюджетни системи за месец декември 2020 г. и 2021 г. се очертават основните направления на извършените разходи през последния месец на годината.

Разгледани по бюджетни системи, най-значителен ръст на разходите за месец декември 2021 г. се отчита по бюджетите на социално и здравноосигурителните фондове (ДОО, НЗОК, УПФ и ФГВРС), които нарастват номинално с 948,2 млн. лв. спрямо декември 2020 г. Следват разходите по държавния бюджет - с ръст от 408,3 млн. лв. и разходите по бюджетите на общините, които нарастват с 235,4 млн. лв. спрямо последния месец на 2020 г. При разходите по други бюджети и сметки за средства от ЕС, съпоставено с декември 2020 г., се отчита намаление, с което общо разходите по КФП (без вноската в общия бюджет на ЕС) за декември 2021 г. нарастват с 1 149,1 млн. лв. спрямо отчетените за същия месец на 2020 г.

За нарастването на разходите през месец декември 2021 г. по бюджетите на социално и здравноосигурителните фондове най-голям принос имат разходите за пенсии, които са с 1 070,2 млн. лв. повече спрямо същия период на миналата година, докато разходите за субсидии (основно разходи по мярката „60/40“) през декември 2021 г. са по-ниски. Отчетените по-високи разходи за пенсии през декември 2021 г. са в резултат на извършените в изпълнение на Решение на Народното събрание от 23.12.2021 г. за одобряване на допълнителни разходи и трансфери по държавния бюджет за 2021 г. за сметка на преизпълнение на данъчните приходи по държавния бюджет (ДВ, бр. 110 от 24.12.2021 г.) разходи към сметка за чужди средства на бюджета на ДОО в размер на 750 млн. лв. за изплащане на добавки към пенсиите за периода януари-юни 2022 г., както и 100 млн. лв. за еднократно изплащане на допълнителна сума към пенсиите в размер на 75 лв. на всеки пенсионер, който е със завършен ваксинационен курс за COVID-19 или поставена първа доза ваксина за COVID-19 до 30 юни 2022 г. Освен това през декември 2021 г. изплатената добавка към пенсиите на всички пенсионери е в размер на 120 лева при 50 лв. за декември 2020 г. (при равни други условия разходите за тази добавка към пенсиите за декември 2021 г. са с близо 150 млн. лв. по-високи в сравнение с декември 2020 г.). Върху разходите за пенсии влияние оказва и базовият ефект от увеличението от юли 2021 г. Поради посоченото, разходите по бюджета на ДОО за последния месец на 2021 г. отчитат значителен ръст, както спрямо отчетените за декември 2020 г., така и спрямо предходните месеци на 2021 г.

В частта на разходите по държавния бюджет ще съпоставим разходите на 10-те министерства и самостоятелни бюджети с най-високи разходи за декември 2021 г. с отчетените от тези разпоредители през декември 2020 г.

|  |  |  |  |
| --- | --- | --- | --- |
| **МИНИСТЕРСТВА И САМОСТОЯТЕЛНИ БЮДЖЕТИ ПО ДЪРЖАВНИЯ БЮДЖЕТ С НАЙ-ВИСОКИ РАЗХОДИ ЗА МЕСЕЦ ДЕКЕМВРИ 2021 г.** | **дек.20 (млн. лв.)** | **дек.21 (млн. лв.)** | **Изменение (млн. лв.)** |
| МИНИСТЕРСТВО НА ЕНЕРГЕТИКАТА | 19,2 | 1 316,4 | 1 297,3 |
| МИНИСТЕРСТВО НА ТРУДА И СОЦИАЛНАТА ПОЛИТИКА | 129,1 | 343,4 | 214,3 |
| МИНИСТЕРСТВО НА ЗДРАВЕОПАЗВАНЕТО | 547,4 | 228,1 | -319,3 |
| МИНИСТЕРСТВО НА ВЪТРЕШНИТЕ РАБОТИ | 213,3 | 247,7 | 34,3 |
| МИНИСТЕРСТВО НА ОТБРАНАТА | 468,8 | 242,1 | -226,8 |
| МИНИСТЕРСТВО НА РЕГОНАЛНОТО РАЗВИТИЕ И БЛАГОУСТРОЙСТВОТО | 780,9 | 183,0 | -597,8 |
| ВИСШ СЪДЕБЕН СЪВЕТ | 108,0 | 128,5 | 20,5 |
| МИНИСТЕРСТВО НА ТРАНСПОРТА, ИНФОРМАЦИОННИТЕ ТЕХНОЛОГИИ И СЪОБЩЕНИЯТА | 37,0 | 114,3 | 77,2 |
| МИНИСТЕРСТВО НА ОБРАЗОВАНИЕТО И НАУКАТА | 117,3 | 113,2 | -4,1 |
| МИНИСТЕРСТВО НА ФИНАНСИТЕ | 86,1 | 89,5 | 3,4 |
| **ОБЩО ЗА ПОСОЧЕНИТЕ ПРБ** | **2 507,2** | **3 006,2** | **499,1** |
| **ОБЩО РАЗХОДИ ПО ДЪРЖАВНИЯ БЮДЖЕТ (БЕЗ ВНОСКА В ЕС)** | 3 250,8 | 3 659,1 | 408,3 |
| **% РАЗХОДИ НА 10-те ПРБ ОТ ОБЩИТЕ РАЗХОДИ ПО ДЪРЖАВНИЯ БЮДЖЕТ** | **77,1%** | **82,2%** |  |

Посочените първостепенни разпоредители с бюджет (ПРБ) формират 82,2% от разходите по държавния бюджет за декември 2021 година. С най-голям размер на разходите за декември 2021 г. е Министерството на енергетиката (1 316,4 млн. лв.), което е свързано с:

* изплащане през декември на дължими за периода от 1 октомври 2021 г. до 30 ноември 2021 г. компенсации по Програмата за компенсиране на небитовите крайни клиенти на електрическа енергия, одобрена с Решение № 739 на Министерския съвет от 2021 г., изменена с Решения № 771 и № 885 на Министерския съвет от 2021 г. и разход към сметка за чужди средства през месец декември 2021 г., на тези които ще бъдат изплатени до 28 февруари 2022 г., вкл. и по Програмата за компенсиране на разходите на операторите на електропреносната и електроразпределителните мрежи за закупуване на количествата електрическа енергия, потребена за технологични разходи, одобрена с Решение № 893 на Министерския съвет от 2021 г. (общо в размер на 0,86 млрд. лв., вкл. 410 млн. лв., одобрени с Постановление № 476 на Министерския съвет от 2021 г.);
* разход към сметка за чужди средства на Министерство на енергетиката във връзка с одобрените допълнителни разходи (450 млн. лв.) по държавния бюджет в изпълнение на Решение на Народното събрание от 23.12.2021 г. за одобряване на допълнителни разходи и трансфери по държавния бюджет за 2021 г. за сметка на преизпълнение на данъчните приходи по държавния бюджет за 2021 г. (ДВ, бр. 110 от 24.12.2021 г.) за изплащане на компенсации за високите цени на електрическата енергия и природния газ през първото тримесечие на 2022 г. (0,45 млрд. лв.).

На следващо място сред първостепенните разпоредители с бюджет по държавния бюджет, при които се отчита значителен ръст на разходите за декември 2021 г. спрямо декември 2020 г. са разходите на Министерството на труда и социалната политика. По бюджета на министерството са отчетени общо разходи за декември 2021 г. в размер на 343,4 млн. лв., в т.ч. 219,4 млн. лв. за мерки и социална подкрепа на правоимащите лица и семейства, с оглед недопускане на социално напрежение в сложната епидемична и икономическа обстановка в страната. Имено в това направление са отчетени и по-високи разходи спрямо същия месец на предходната година, с което на съпоставима база общите разходи на Министерството на труда и социалната политика през декември 2021 г. са по-високи с 0,2 млрд. лв. спрямо отчетените за декември 2020 г. Ръст на съпоставима база за декември 2021 г. се отчита също и по бюджета на Министерството на транспорта, информационните технологии и съобщенията, който е свързан с извършването на разходи за сметка на одобрените с разчетите към ЗИД на ЗДБРБ за 2021 г. (ДВ, бр. 77 от 16.09.2021 г.) средства за подпомагане на автобусните и въздушните превозвачи по чл. 1, ал. 5, т. 6 на ЗДБРБ за 2021 г. По-високи са и разходите по бюджетите на Министерството на вътрешните работи, Висшия съдебен съвет и други.

От друга страна, съпоставено с декември 2020 г. се отчита намаление на разходите за декември 2021 г. при редица ПРБ по държавния бюджет. Най-значително намаление се отчита при разходите по бюджета на МРРБ (с 597,8 млн. лв.), във връзка с одобрени допълнителни средства по бюджета на МРРБ за 2020 г. за финансиране на инфраструктурни обекти в размер на около 0,8 млрд. лева. Съществено намаление се отчита и по бюджета на Министерството на здравеопазването (с около 319,3 млн. лв.), което основно е свързано с разход към сметка за чужди средства на министерството за закупуване на ваксини, медикаменти и други разходи, свързани с пандемията от COVID-19, извършен през декември 2020 г.

От изложеното е видно, че основните направления, по които нарастват разходите за декември 2021 г. спрямо отчетените за същия месец на предходната година са социалната сфера и прилаганите през 2021 г. нови програми за компенсиране на небитовите потребители на електрическа енергия за справяне с последиците от съществените и неблагоприятни колебания на цените на електрическата енергия.

* **Общият размер** **на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за 2021 г. е **4 841,3 млн. лв. Нетните постъпления от ЕС към 31.12.2021 г.** (касови постъпления от ЕС, намалени с вноската в общия бюджет на ЕС) са положителни в размер на **3 160,2 млн. лева**.
  + - **Фискалният резерв[[7]](#footnote-8)** към 31.12.2021 г. е **10,7 млрд. лв**., в т.ч. 9,7 млрд. лв. депозити на фискалния резерв в БНБ и банки и 1,0 млрд. лв. вземания от фондовете на Европейския съюз за сертифицирани разходи, аванси и други.

# Изпълнение на държавния бюджет[[8]](#footnote-9) за 2021г.

Изпълнението на основните показатели по държавния бюджет на база месечните отчети на първостепенните разпоредители с бюджет е, както следва:

**Таблица**[[9]](#footnote-10) **№1 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2021 г.[[10]](#footnote-11)** | **Отчет**  **2021 г.** | **Изпълнение спрямо закон 2021 г.** |
| **Общо приходи, помощи и дарения** | **28 942,8** | **30 921,1** | **106,8%** |
| -Данъчни приходи | 25 992,7 | 27 336,5 | 105,2% |
| Корпоративни данъци | 2 975,0 | 3 406,4 | 114,5% |
| ДДФЛ | 4 692,6 | 4 839,3 | 103,1% |
| ДДС | 12 277,5 | 12 978,5 | 105,7% |
| Акцизи | 5 640,5 | 5 659,8 | 100,3% |
| Данък в/у застрахователните премии | 50,0 | 48,3 | 96,6% |
| Мита и митнически такси | 241,3 | 289,7 | 120,1% |
| Други данъци | 115,8 | 114,5 | 98,9% |
| -Неданъчни приходи | 2 950,1 | 3 130,9 | 106,1% |
| -Помощи и дарения | 0,0 | 453,7 |  |
| **Разходи, трансфери и вноска в бюджета на ЕС [[11]](#footnote-12)** | **34 568,4** | **35 302,8** | **102,1%** |
| ***-Нелихвени разходи*** | 16 950,7 | 14 439,2 | 85,2% |
| Текущи | 14 366,7 | 13 618,1 | 94,8% |
| Предоставени тек. и капит. трансфери за чужбина | 18,0 | 21,6 | 120,1% |
| Капиталови | 2 566,0 | 799,5 | 31,2% |
| ***-Лихви*** | 622,6 | 579,0 | 93,0% |
| По външни заеми | 472,4 | 448,3 | 94,9% |
| По вътрешни заеми | 150,3 | 130,6 | 86,9% |
| ***-Трансфери за др. бюджети – нето*** | 15 429,0 | 18 603,6 | 120,6% |
| ***- Вноска в бюджета на ЕС*** | 1 566,1 | 1 681,0 | 107,3% |
| **Бюджетен баланс** | **-5 625,7** | **-4 381,7** |  |

* **Приходи по държавния бюджет**

Общият размер на **приходите, помощите и даренията по държавния бюджет** за 2021 г. е **30 921,1 млн. лв.**, което представлява 106,8 % изпълнение на разчетите по ЗДБРБ за 2021 година.

* **Данъчни приходи**

Размерът на **данъчните постъпления по държавния бюджет** за 2021 г. е **27 336,5 млн. лв**., което представлява 105,2 % изпълнение на годишните разчети. В сравнение с 2020 г. постъпленията в групата нарастват с 3 566,5 млн. лева (15,0 %).

* **Преки данъци**

Приходите в групата на **преките данъци** са в размер на**8 245,7 млн. лв**. или 107,5 % спрямо планираните за годината, като съпоставени със същия период на предходната година нарастват с 1 347,0 млн. лв. (19,5 %). Приходите от ***корпоративни данъци*** за 2021г. са в размер на 3 406,4 млн. лв. или 114,5 % спрямо годишния план. Сравнени с данните за предходната година, постъпленията нарастват с 691,5 млн. лв. (25,5 %). Ръстът в изпълнението на приходите от корпоративни данъци за 2021 г. е следствие главно на по-високите с 685,5 млн. лв. приходи от корпоративен данък от нефинансови предприятия – ръст спрямо 2020 г. от 28,2 %. Достигнатият ръст на приходите от корпоративни данъци през 2021 г. е рекорден за последните десет години, както в стойностно изражение, така и в процент спрямо предходния период. При анализа на изпълнението следва да се отчетат предприетите мерки за подобряване събираемостта на приходите от страна на приходната администрация. Необходимо е да се отбележи, че авансовите вноски от корпоративен данък са голяма част от касовите постъпления през годината като съществува практика на внасяне на по-високи суми в края на периода, обусловена в известна степен от възможността за промяна на авансовите вноски до 15 ноември на текущата година и от регламентираната в закона лихва, в случаите на превишение с над 25 на сто на дължимия годишен корпоративен данък. Приходите от данък върху дивидентите, ликвидационните дялове и доходите на местни и чуждестранни юридически лица са в размер на 75,9 млн. лв., като намаляват със 7,3 млн. лв. (8,8 %) спрямо декември 2020 година.

Приходите от **данъци върху доходите на физически лица (ДДФЛ)** са в размер на **4 839,3 млн. лв.** или 103,1 % спрямо заложените в разчета за годината. Тези приходи са с 655,5 млн. лв. повече (15,7 %) спрямо предходната година. Върху размера на данъчните постъпления от ДДФЛ основно влияние имат развитието на пазара на труда и предприетите законодателни и административни мерки в областта на трудовото, социалното и данъчното законодателство.

Редица сектори са пряко или косвено засегнати от наложените мерки за борба с пандемията в България и при основните търговски партньори, което от своя страна оказва влияние върху заетостта и трудовите възнаграждения на работещите в тези сектори, и съответно върху приходите от ДДФЛ. Въпреки удължаването на епидемичната обстановка и относително високата заболеваемост от COVID-19 за периода, предприетите политики по доходите и антикризисните мерки, допринасят за преодоляване на негативния ефект от кризата и положителен прираст за бюджетните приходи от ДДФЛ.

*По трудови правоотношения* приходите от данъка за 2021 г. са 3 952,6 млн. лв., 101,9 % спрямо годишните разчети. Тези приходи са с 466,0 млн. лв. (13,4 %) повече, в сравнение с предходната година. Върху размера на постъпленията влияние оказват: увеличението на минималната работна заплата за страната от 01.01.2021 г.; увеличението на минималните осигурителни прагове за 2021 г.; увеличение на заплатите в обществения сектор, вкл. на педагогическия персонал; промените в броя на наетите лица и заплащането на труда; промените в нивото на безработица; допълнителните възнаграждения на медицинския и немедицинския персонал, ангажиран с пациенти, заболели с коронавирус и рискови пациенти; мерките „60/40” и „80/20” за краткосрочна подкрепа на заетостта, чрез които държавата поема изплащането на 60 на сто, респективно 80 на сто от месечния осигурителен доход и дължимите осигурителни вноски за сметка на осигурителя в предприятия, чийто бизнес е пострадал от кризата с разпространението на заразата от коронавирус, и други.

*По извънтрудови правоотношения (свободни професии, граждански договори и др.)* приходите от данъка към декември 2021 г. са в размер на 407,9 млн. лв., което е 104,3 % спрямо годишния разчет. През 2021 г. са постъпили с 60,3 млн. лв. повече приходи (17,4 %) спрямо предходната година. Основно влияние върху тези приходи оказват резултатите от годишните данъчни декларации по чл. 50 от ЗДДФЛ (дължим данък за довнасяне или надвнесен данък) и дължимите авансови вноски.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 474,5 млн. лв., 113,7 % спрямо годишния разчет. За отчетния период са постъпили със 130,6 млн. лв. повече (38,0 %) спрямо края на 2020 година. Влияние за по-високото изпълнение на приходите от данък върху дивидентите и ликвидационните дялове на местни и чуждестранни физически и юридически лица има предприетата кампания от НАП през месец юни за проверка на касови наличности. Кампанията е стартирана приоритетно към лица, за които има информация за висока касова наличност (над 100 хил. лв.) през 2018 г., 2019 г. и 2020 г., при които има риск от наличие на сделки, сключени при условия, водещи до отклонение от данъчно облагане, наличието на скрито разпределение на печалбата по смисъла на § 1, т. 5 от ДР на ЗКПО. Касовата наличност на селектираните за проверка лица само за 2019 г. е в размер надвишаващ 569,6 млн. лева. Скритото разпределение на печалбата се третира като дивидент, за който се внася 5 % данък върху разпределените суми.

Постъпленията от *окончателния данък върху приходите от лихви от депозити на физическите лица* са в размер на 4,3 млн. лева.

* **Косвени данъци**

Приходите от **косвени данъци** за 2021 г. са в размер на **18 976,3 млн. лв**. или 104,2 % спрямо годишния разчет.

**Приходите от ДДС** са в размер на **12 978,5** **млн. лв.,** което представлява 105,7 % спрямо планираните със ЗДБРБ за 2021 година. Съпоставени с 2020 г., приходите от ДДС се увеличават с 1 957,6 млн. лв. (17,8 %).

Една от причините, която оказа влияние върху структурата на приходите от ДДС през 2021 г. е излизането на Великобритания от Европейския съюз, в резултат на което постъпленията от ДДС от внос се увеличиха за сметка на приходите от ДДС от сделки в страната и ВОП.

В допълнение към това, в сила от началото на 2021 г., са приети и промени за усъвършенстване на законодателството и подобряване на режимите за прилагане и събиране на ДДС, свързани с въвеждане в Закона за ДДС на разпоредби на Директива (ЕС) 2017/2455 и Директива (ЕС) 2019/1995, приложими за трансгранична електронна търговия между данъчно задължени и данъчно незадължени лица. С измененията се подобряват и опростяват някои правила в системата на ДДС, в контекста на доставките на услуги и дистанционните продажби на стоки и някои вътрешни доставки на стоки, с цел подобряване на събираемостта на приходите от данъка и облекчаване на административната тежест.

Нетният размер на приходите от *ДДС от внос* за 2021 г. е 4 549,5 млн. лв., като нараства с 1 052,4 млн. лв. (30,1 %) в сравнение с 2020 г. Това е исторически най-високият ръст, отчетен след влизането на България в Европейския съюз. Повишението на тези приходи е резултат от възстановяването на бизнес активността, повишаване на събираемостта, нарастването на цените на основни суровини, повишението на количествата на стоките, внасяни от трети страни, подобрения митнически контрол и надзор, прецизирането контрола върху елементите за облагане – тарифно класиране, държава на произход, митническа стойност, както и акцент на контрола върху приходоопределящи икономически оператори и стоките с най-голям фискален ефект. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото, както и въведената законодателна промяна от 01.07.2019 г. за възможност за отложено начисляване на ДДС от вносител при внос на стоки от трети страни, в съответствие с разпоредбата на чл. 167а от Закона за данък върху добавената стойност. Ефектът от прилагането на този режим за 2021 г. е неначислен ДДС при внос в размер на 1 267,1 млн. лв.,което е със 163,3 млн. лв. (14,8 %) повече от 2020 г. Стоките с най-значителен дял в прилагането на този режим са следните: стоки от глава „Руди, шлаки и пепели“ – 777,0 млн. лв. и стоки от глава „Мед и изделия от мед“ – 186,7 млн. лв. Общо 70 икономически оператори са се възползвали от възможността да отложат начисляването на ДДС.

Постъпленията от *ДДС при сделки в страната (нето)* за 2021 г. възлизат на 8 429,0млн. лв. и нарастват с 905,2 млн. лв. (12,0 %) спрямо предходната година. Невъзстановеният данъчен кредит към 31.12.2021 г. е в размер на 77,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **5 659,8 млн. лв**., което е 100,3 % спрямо планираните със ЗДБРБ за 2021 г. Съпоставени с предходната година, приходите от акцизи нарастват номинално с 215,2 млн. лв. (4,0 %). Освен промените в данъчното законодателство и усилията за подобряване на контрола и събираемостта на митническата администрация, влияние върху приходите от акцизи за 2021 г. оказват и отчетените обеми на потребление по групи акцизни стоки.

Във връзка с прилагането на схема за държавна помощ „Помощ под формата на отстъпка от стойността на акциза върху газьола, използван в първичното селскостопанско производство“ през 2021 г., на Министерство на земеделието, храните и горите е преведена сума в размер на 100 млн. лв., с 16 млн. лв. (19 %) повече спрямо 2020 година.

Нетните постъпления от акциз са от следните основни стокови групи: тютюн и тютюневи изделия (50,2 %); горива (43,1 %); алкохол и алкохолни напитки, вкл. бира (5,4 %), други акцизни стоки (0,8 %) и авансови вноски (0,5 %). Постъпления от акциз към декември 2021 г. по основни стокови групи, са както следва:

* *Акцизите от тютюн и тютюневи изделия* възлизат на2 843,0 млн. лева*;*
* *Акцизите от горив*а са в размер на 2 441,1 млн. лева;
* *Акцизите от алкохол и алкохолни напитки (вкл. бира)* възлизат на 307,7 млн. лева;
* *Приходите от други акцизни стоки* възлизат на 42,5 млн. лева;
* *Авансови вноски –* 25,5 млн. лева.

**Приходите от данък върху застрахователните премии** са в размер на **48,3 млн. лв**., при планирани за годината 50,0 млн. лева.

**Постъпленията от** **мита** възлизат на **289,7 млн. лв**. или 120,1 % спрямо планираните със ЗДБРБ за 2021 г., като заемат 1,1 % относителен дял в общия размер на данъчните приходи по държавния бюджет. В сравнение с предходната година събраните мита са със 79,8 млн. лв. (38,0 %) повече. Постигнатите резултати се дължат както на промяна в условията на икономическата среда, която е в процес на възстановяване въпреки влиянието на наложените ограничителни мерки върху бизнеса, така и на предприетите мерки за подобряване на контрола. Всички показатели, които се използват за оценка на динамиката на приходите от мита при внесените стоки, обложени със ставка на митото, различна от „0“ отбелязват ръст през 2021 г. спрямо 2020 година. Подобрената организация на работа, довела до оптимално използване на кадровия потенциал, подобрения митнически контрол и надзор, прецизирането на контрола върху елементите за облагане – тарифен номер, държава на произход, количество, митническа стойност, както и акцент на контрола върху приходоопределящи икономически оператори и стоките с най-голям фискален ефект са мерки, които също допринасят за добите резултати.

Основните фактори, от които зависят приходите от ***мита и митнически такси*** са следните:

* динамика в цените на енергийни и неенергийни суровини;
* реален растеж на световната и европейска икономика;
* подобряване на ефективността на митническия контрол, чрез извършване на проверки, изготвяне на указания, усъвършенстване на информационните системи за анализ на риска;
* синхронизиране на законодателството, процедурите и инструментите за митнически контрол на ЕС, с цел правилното определяне и събиране на публичните вземания от компетентността на митническата администрация.

По-високи постъпления от митаза 2021 г. се отчитат при следните групи стоки: „Чугун, желязо и стомана“ - приходите са с 26,8 млн. лв. повече спрямо 2020 г.; „Пластмаси и пластмасови изделия“ – приходите нарастват с 12,8 млн. лв. (83,9 %) спрямо тези за 2020 г.; „Автомобилни превозни средства, велосипеди и др.“  - приходите нарастват с 10,5 млн. лв. (57,3 %) спрямо постъпленията за 2020 г.; „Торове“ - приходите нарастват с 8,4 млн. лв. спрямо постъпленията за предходната година; „Електрически машини и апарати, електроматериали и техните части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати” - увеличение в размер на 6,0 млн. лв. (36,4 %) спрямо постъпленията през 2020 г. В зависимост от произхода на внасяните стоки, най-голям е делът на приходите от мита при внос на стоки от Китай. Декларираната сума за 2021 г. е 132,4 млн. лева, което представлява 45,8 % от всички мита, като за отчетната година приходите от мита за стоки, внесени от Китай бележат ръст спрямо 2020 г. с 22,5 %. На второ място са приходите от мита при внос на стоки с произход Русия – 29,5 млн. лева, 10,2 % дял и ръст от 35,6 % спрямо 2020 година. Следват приходите от мита за стоки, внесени от Украйна (17,1 млн. лева, 5,9 % дял), Турция (13,2 млн. лева приходи, 4,6 % относителен дял) и САЩ (11,1 млн. лева приходи, 3,8 % относителен дял и спад от 12,3 %).

* **Други данъци**

Постъпленията от **други данъци** по държавния бюджет за 2021 г. са в размер на **114,5 млн. лв.** или 98,9 % от планираните със ЗДБРБ за 2021 година.

* **Неданъчни приходи**

Отчетените **неданъчни приходи** по държавния бюджет за 2021 г. са в размер на **3 130,9 млн. лв**. и се формират основно от приходи от държавни такси, приходи и доходи от собственост, приходи от концесии и други. През месец април 2021 г. постъпиха приходи с еднократен за годината ефект, които представляват първоначално концесионно възнаграждение за държавата от концесията на Летище София.

* **Помощи и дарения**


Постъпилите **помощи** **и дарения** по държавния бюджет през 2021 г. са в размер на **453,7 млн. лв.** През месец ноември постъпи сума в размер на 450 млн. лв., която е с еднократен за годината ефект и представлява предоставени безвъзмездни средства от АЕЦ „Козлодуй“ по държавния бюджет в изпълнение на Решение №739 на Министерския съвет от 2021 г. за одобряване на Програма за компенсиране на небитови крайни клиенти на електрическа енергия.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2021 г. е **35 302,8 млн. лв**. или 102,1 % спрямо предвидените със ЗДБРБ за 2021 година.

**Разходи, трансфери за други бюджети и вноска в бюджета на ЕС**

**към декември 2020 г. и 2021 г.**

****

\* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) за 2021 г. са в размер на **14 439,2 млн. лв**., което представлява 85,2 % от годишния разчет. Съпоставени с данните за 2020 г., нелихвените разходи нарастват с 1 268,8 млн. лв. (9,6 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 6 769,9 млн. лв. или 98,6 % от планираните за 2021 г. Разходите за издръжка (вкл. разходи за членски внос и участие в нетърговски организации и дейности и платени данъци, такси и административни санкции) са в размер на 2 584,3 млн. лв. или 76,5 % от планираните за годината. Социалните разходи (вкл. разходите за стипендии) са в размер на 1 452,3 млн. лв. или 66,1 % от предвидените за годината и са основно разходи по бюджета на МТСП за помощи по Закона за социално подпомагане, Закона за хората с увреждания, Закона за семейните помощи за деца и др. По-ниското усвояване на годишния разчет се дължи на обстоятелството, че част от планираните средства в частта на социалните разходи по държавния бюджет се предоставят като трансфер към общините, където съответно се отчитат. Предоставените текущи и капиталови трансфери за чужбина са в размер на 21,6млн. лв. Разходите за субсидии са в размер на 2 811,6 млн. лв., в т.ч. 1 310,0 млн. лв. за компенсиране на бизнеса за високите цени на електрическата енергия и природния газ за сметка на одобрените допълнителни средства с решение на Народното събрание, безвъзмездно предоставени средства от АЕЦ Козлодуй и преструктуриране на разходи по държавния бюджет. Освен тези средства са предоставени субсидии в размер на 187,2 млн. лв. за „БДЖ – Пътнически превози” ЕООД; 192,9 млн. лв. (в т.ч. 0,943 млн. лв. за предотвратяване на последици от стихийни бедствия – ПМС № 207/29.06.2021 г. и ПМС № 377/08.11.2021 г.) за Национална компания „Железопътна инфраструктура” и 59,0 млн. лв. за „Български пощи” ЕАД, (в т.ч. 34,4 млн. лв. за извършване на универсална пощенска услуга и 24,6 млн. лв. за разпространение на периодични печатни издания - вестници и списания). Освен това през 2021 г. ДФ „Земеделие“ e изплатил субсидии в общ размер на 328,5 млн. лв., от които 203,0 млн. лв. държавна помощ; 71,1 млн. лв. преходна национална помощ за тютюн; 47,5 млн. лв. преходна национална помощ за сектор „Животновъдство“ и 4,8 млн. лв. средства за ДДС по схеми „Училищен плод“ и „Училищно мляко“.

Капиталовите разходи (вкл. нетния прираст на държавния резерв) по държавния бюджет възлизат на 799,5 млн. лева. В частта на капиталовите разходи е отразена извършена трансакция през месец юли по възстановяване на средства по държавния бюджет от сметката за чужди средства на МРРБ в размер на 490 млн. лв., която по същество представлява възстановен разход и се отразява в намаление на разходите на касова основа.

От одобрените със ЗИД на ЗДБРБ за 2021 г. средства в резерва по централния бюджет за допълващи и компенсиращи мерки във връзка с COVID-19 и други в размер на 1,7 млрд. лв. са използвани общо средства в размер на 1,4 млрд. лв. в направленията, приети от Народното събрание. С най-голям дял са използваните средства за подпомагане на бизнеса и програмата за заетост в общ размер на около 0,6 млрд. лв. (чл. 1, ал. 5, т. 6, т. 9 и т. 10 на ЗДБРБ за 2021 г.), с които се осигури продължаване действието на мярката „60/40“, подпомагане на бизнеса в областта на транспорта и туризма, подпомагане на земеделските производители и други. Друго основно направление са разходите за социална подкрепа и помощ, както и за подкрепа на персонала на първа линия, пряко ангажиран с дейности по предотвратяване на разпространението на COVID-19, включително за поставяне на ваксини, закупуване на медикаменти и други (чл. 1, ал. 5, т. 3 и т. 4 на ЗДБРБ за 2021 г.). Използваните средства за сметка на резерва в тези направления са в размер на около 0,4 млрд. лв. Освен в посочените направления средства за сметка на одобрения от Народното събрание ресурс в частта на резерва бяха използвани и за финансово обезпечаване на провеждането на избори по Изборния кодекс (чл.1, ал. 5, т.8 на ЗДБРБ за 2021 г.), разплащане на дейности по текущ ремонт и поддръжка на републиканската пътна мрежа (чл. 1, ал. 5, т. 5 на ЗДБРБ за 2021 г.), за финансиране на дейности на ведомствата в условията на засилен миграционен натиск (чл. 1, ал. 5, т. 16 на ЗДБРБ за 2021 г.), и други.

* + **Просрочени задължения**

Към 31.12.2021 г. просрочените задължения на централно и местно правителство са в размер на **315,1 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **197,9 млн. лева.** Спрямо отчетените в края на 2020 г. те нарастват със 128,8 млн. лева. В обхвата на държавния бюджет по-значими проблеми с наличие на просрочени задължения има при няколко министерства: Министерство на регионалното развитие и благоустройството – 160,0 млн. лв. (увеличение със 160,0 млн. лв. спрямо просрочията в края на 2020 г.) - това са просрочени задължения за извършени и фактурирани дейности по договори за текущ ремонт и поддържане на републиканските пътища, вкл. и зимно поддържане, които не са обезпечени със средства по утвърдения за 2021 г. бюджет на Агенция „Пътна инфраструктура“ за текущ ремонт и поддържане; Министерство на земеделието, храните и горите – 14,3 млн. лв. (увеличение с 0,9 млн. лв. спрямо просрочията в края на 2020 г.); Министерство на отбраната – 3,5 млн. лв. (увеличение с 1,6 млн. лв. спрямо отчетените в края на 2020 г.), в т.ч. 2,8 млн. лв. на ВМА, и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения има основно при: Българската национална телевизия – 5,5 млн. лв. (намаление с 26,3 млн. лв. спрямо отчетените в края на 2020 г.), в т.ч. 5,1 млн. лв. просрочени задължения към доставчици в страната; Българското национално радио – 2,4 млн. лв. (увеличение с 0,7 млн. лв. спрямо отчетените в края на 2020 г.), като това са основно просрочени задължения за данъци, вноски, такси и административни санкции; Държавните висши училища – 6,9 млн. лв. (увеличение с 1,1 млн. лв. спрямо отчетените в края на 2020 г., като включват задължения за внасяне на данъци, вноски, такси и административни санкции, задължения към доставчици и др.).

Просрочените задължения по **бюджетите на общините** за 2021 г. са в размер на **117,1 млн. лв.,** като спрямо края на 2020 г. се отчита намаление с 10,7 млн. лева. С най-голям относителен дял в просрочените задължения по бюджетите на общините за 2021 г. са просрочените задължения към доставчици, които са в размер на 78,0 млн. лева. В делегираните от държавата дейности просрочените задължения са в размер на 2,2 млн. лева.

В системата на **НЗОК** към 31.12.2021 г. просрочените задължения са в размер 4,8 хил. лева.

* + **Разходи по централния бюджет за субсидии, капиталови трансфери** **и други разходи, свързани с дейността на реалния сектор**

С актуализираните разчети по ЗДБРБ за 2021 г. са утвърдени 253,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества, осъществяващи превоза на пътниците по нерентабилни автобусни линии във вътрешноградския транспорт и транспорта в планински и други райони, за текущо поддържане и експлоатация на железопътната инфраструктура и др.

- Със ЗДБРБ за 2021 г. за Национална компания „Железопътна инфраструктура” са предвидени средства под формата на субсидии, предназначени за поддържане и експлоатация на железопътната инфраструктура, в размер на 195,0 млн. лева. Усвоените средства за 2021 г. са в размер на 191,9 млн. лв. или 98,4 на сто от годишния план. За неизпълнение на показатели по договора с Държавата, на Национална компания „Железопътна инфраструктура” е наложена санкция в размер на 0,03 млн. лв., която е удържана от средствата за субсидии за 2021 г. Средствата са предоставени в съответствие с утвърдения от министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието.

- Предвидените със ЗДБРБ за 2021 г. средства за субсидиране на превоза на пътниците по нерентабилни автобусни линии във вътрешноградския транспорт и транспорта в планински и други райони са в размер на 58,0 млн. лв., в т.ч. за Столична община - в размер на 11,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. През 2021 г. усвоените средства са в размер на 57,3 млн. лв. или 98,8 на сто от разчета за годината.

За **капиталови трансфери** от централния бюджет за нефинансови предприятия със ЗДБРБ за 2021 г. са предвидени **407,5 млн. лева.** Преведените и усвоени средства към 31.12.2021 г. са в размер на **326,5 млн. лв.** или 80,1 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2021 г. от държавния бюджет за компанията е предвиден капиталов трансфер в размер на 140,0 млн. лева. Усвоените средства за 2021 г. са в размер на 137,8 млн. лв. или 98,5 на сто от годишния разчет. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2021 г. са в размер на 109,0 млн. лева. Усвоените средства за 2021 г. са в размер на 84,1 млн. лв. или 77,2 на сто от утвърдения годишен план. Средствата са предназначени за планов заводски (среден и капитален) ремонт и рециклиране на пътнически вагони, подемен и капитален ремонт и преустройство на електрически локомотиви, както и за производство и доставка на електрически локомотиви;;
  + *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет. Предвидените със ЗДБРБ за 2021 г. средства са в размер на 148,5 млн. лева. За 2021 г. са усвоени средства в размер на 103,2 млн. лв. или 69,5 на сто от годишния план;
* През 2021 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2021 г. за тези програми са предвидени 10,0 млн. лева. За 2021 г. са усвоени средства в размер на 1,4 млн. лв. или 14,1 на сто от годишния план.

**Други разходи по централния бюджет** предназначени за:

* *Компенсиране на намалените приходи от прилагането на цени за пътуване, предвидени в нормативни актове за определени категории пътници по железопътния и автомобилния транспорт, със средства от държавния бюджет* - предвидените средства са общо в размер на 122,8 млн. лв., от които 47,0 млн. лв. за пътувания с вътрешноградския транспорт и междуселищния автомобилен транспорт, 46,0 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,8 млн. лв. за превоз на служители, ползващи право на безплатно пътуване при изпълнение на служебните си задължения, и 13,0 млн. лв. за пътувания с железопътния транспорт. Допълнително са предоставени средства за транспорт на деца и ученици, в размер 2,4 млн. лв., в съответствие с ПМС № 411/2021 г. С това общият размер на средствата за компенсиране на намалените приходи от прилагането на цени за пътуване, предвидени в нормативни актове за определени категории пътници, е увеличен на 125,1 млн. лв. за 2021 г. Предоставените средства за 2021 г. са общо в размер на 109,3 млн. лв. или 87,4 на сто от годишния разчет.

Предоставените средства към 31.12.2021 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 408/2020 г. за изпълнението на държавния бюджет на Република България за 2021 г., са както следва:

- компенсации за пътувания с железопътния транспорт в размер на 6,6 млн. лв., което е 50,9 на сто от утвърдения годишен план;

- компенсации за пътувания с вътрешноградски транспорт и междуселищния автомобилен транспорт в страната, предоставени чрез Системата за електронни бюджетни разплащания – 102,7 млн. лв., което е 91,6 на сто от утвърдения годишен план.

Предоставените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт за първите девет месеца на 2021 г., диференцирани по групи правоимащи лица и размер на намалението спрямо редовната цена, са както следва:

- 48,4 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, като средствата са предоставени изцяло;

- 54,3 млн. лв. за безплатни и по намалени цени пътувания по общини. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 85,2 на сто, в това число:

* 37,5 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 79,9 на сто от утвърдения годишен план;
* 16,8 млн. лв. за превоз на служители, ползващи право на безплатно пътуване при изпълнение на служебните си задължения, като средствата са предоставени изцяло.
* **Разходи за лихви**

**Лихвените плащания** по държавния бюджет към 31.12.2021 г. са в общ размер на **579,0 млн. лв**. или 93,0 % от предвидените в годишните разчети.

Нетният размер на разходите за **лихви по външни заеми** са в размер на **448,3 млн. лв.** (от тях 13,3 млн. лв. са възстановени средства след приключване на операция по опрощаване на дълга на Судан), в т.ч. 423,6 млн. лв. по централния бюджет. Разходите за лихви по ДИЗ, управлявани от министерства и ведомства са в размер на 24,7 млн. лв. (от тях 2,5 млн. лв. са по заемите с краен бенефициент търговско дружество).

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет към декември 2021 г. са в размер на **130,6 млн. лв.** (вкл. 0,8 млн. лв. разходи на министерствата и ведомствата за вътрешни лихви) и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 134,8 млн. лв. Реализираните при аукционите премии над номинала от емисии ДЦК към 31.12.2021 г. (отчетени в намаление на разходите за лихви по вътрешния дълг) са съответно (-4,9) млн. лв.

* **Нетният размер на трансферите по държавния бюджет**  към декември 2021 г. е **18 603,6 млн. лв.,** в т.ч.:
* бюджетните взаимоотношения  с  общините  включват  нето трансфери  и временни безлихвени заеми в  размер  на 6 264,4 млн. лв., от които субсидии от централния бюджет в размер на 5 102,2 млн. лв., други целеви трансфери от централния бюджет в размер на 587,6 млн. лв., нетни трансфери от/за други бюджети в размер на 584,9 млн. лв. и възстановени трансфери от предходни години в централния бюджет – 10,3 млн. лева;
* на социалноосигурителните фондове (нето) – 10 553,4 млн. лв.,което представлява 122,8 % спрямо годишния разчет;
* на други автономни бюджети (ДВУ, БАН, ССА, БНТ, БНР и БТА) – 1 077,2 млн. лв., 124,9 % спрямо годишния разчет.
* **Вноската на Република България в общия бюджет на ЕС,** изплатена към 31.12.2021 г. от централния бюджет, възлиза на **1 681,0 млн. лева.**
* **Бюджетното салдо по държавния бюджет** към 31.12.2021 г. **е отрицателно** в размер на **4 381,7 млн. лева**.
* **Финансиране на бюджета чрез операции по дълга**

Към 31.12.2021 г. е отчетено положително нетно външно финансиране по централния бюджет в размер на 858,6 млн. лева.

През отчетния период по централния бюджет са ***усвоени*** 999,4 млн. лв. по заеми от чужбина.

Усвоените средства, в размер на 511,0 млн. евро (999,4 млн. лв.), са по Споразумение за заем между Европейския съюз и Република България за временна подкрепа с цел смекчаване на рисковете от безработица при извънредни обстоятелства (SURE) вследствие на COVID-19, постъпили по централен бюджет през май на два транша, съответно 8-годишен транш от 311 млн. евро и 25-годишен транш от 200 млн. евро.

***Извършените погашения*** по заеми от чужбина по централния бюджет възлизат на 140,9 млн. лв. и са, както следва:

* 86,8 млн. лв. към Международната банка за възстановяване и развитие;
* 44,3 млн. лв. към Европейската инвестиционна банка;
* 9,8 млн. лв. към Банка за развитие на Съвета на Европа.

По **държавните инвестиционни заеми**, управлявани от министерства и ведомства, през отчетния период няма ***усвоени*** средства.

***Изплатените погашения*** по ДИЗ, управлявани от министерства и ведомства, са в размер на 117,2 млн. лв. По заемите с краен бенефициент търговско дружество извършените погашения са в размер на 19,1 млн. лева.

Не са използвани средства, предвидени за покриване на риска от активиране на държавни гаранции.

Операции с **държавни ценни книжа** по централния бюджет **(позиция във вътрешното финансиране):** В края на месец декември 2021 г. е отчетено положително нетно вътрешно финансиране на бюджета с държавни ценни книжа (ДЦК) в размер на 2 959,2 млн. лв. Общият размер на постъпленията от емисии на ДЦК е 3 758,4 млн. лв. или са емитирани 3 800,0 млн. лв. ДЦК на обща номинална стойност, както следва: през февруари - петгодишни облигации в обем 200 млн. лв. номинална стойност при постигната среднопретеглена годишна доходност в размер на (-0,17) и облигации с матуритет десет години и 6 месеца с номинална стойност 300 млн. лв. при постигната среднопретеглена годишна доходност в размер на 0,14 %; на 22 март Министерството на финансите (МФ) преотвори емисия петгодишни ДЦК (деноминирана в лева с падеж 24.02.2026 година), като на проведения аукцион са пласирани ДЦК за 300 млн. лв. съвкупна номинална стойност при среднопретеглена годишна доходност в размер на (-0,10 %). През септември са проведени два аукциона за пласмент на ДЦК, като на 7 септември 2021 г. МФ преотвори и пласира емисия 5-годишни ДЦК за 200 млн. лв. съвкупна номинална стойност при постигната среднопретеглена годишна доходност в размер от (-0,15 %) и съответно - на 20 септември 2021 г. емисия 10,5-годишни ДЦК за 300 млн. лв. съвкупна номинална стойност при постигната среднопретеглена годишна доходност в размер на 0,20 %. През октомври са проведени два аукциона за пласмент на ДЦК, като на 11 октомври 2021 г. МФ преотвори емисия 5-годишни ДЦК и бяха пласирани успешно ДЦК за 500 млн. лв. съвкупна номинална стойност при среднопретеглена годишна доходност в размер на -0,02 % и на 25 октомври 2021 г. МФ преотвори емисия 10,5-годишни ДЦК. На проведения аукцион бяха пласирани успешно ДЦК за 500 млн. лв. съвкупна номинална стойност при среднопретеглена годишна доходност в размер на 0,53 %. През ноември са проведени 3 аукциона за пласмент на ДЦК. На 8 ноември 2021 г. МФ преотвори емисия 5-годишни ДЦК, бяха пласирани успешно ДЦК за 500 млн. лв. съвкупна номинална стойност при средно- претеглена годишна доходност в размер на 0,27 %. На 15 ноември 2021 г. МФ пусна в обращение нова емисия 3,5-годишни ДЦК, на проведения аукцион бяха пласирани успешно ДЦК за 500 млн. лв. съвкупна номинална стойност при среднопретеглена годишна доходност в размер на 0,13 %. На 22 ноември 2021 г. МФ пусна в обращение нова емисия 7,5-годишни ДЦК, на проведения аукцион бяха пласирани успешно ДЦК за 500 млн. лв. съвкупна номинална стойност при среднопретеглена годишна доходност в размер на 0,49 %.

Отчетените погашения в края на декември 2021 г. са в размер на 799,2 млн. лв., в т.ч. през февруари Министерството на финансите погаси емисия 4-годишни ДЦК от 2017 г. в обем от 200 млн. лв. и 7-годишни ДЦК от 2014 г. в размер на 145 млн. евро (283,6 млн. лв.) номинална стойност; през юли емисия 10,5-годишни ДЦК от 2011 г. в обем 315,6 млн. лева.

# Бюджет на съдебната власт

Със ЗДБРБ за 2021 г. са предвидени общо **приходи** по бюджета на съдебната власт в размер на 109,0 млн. лв., от тях 93,0 млн. лв. са приходи от съдебни такси. За 2021 г. са отчетени приходи в размер на 99,8 млн. лв. (91,5 % от планираните), от които 82,9 млн. лв. - приходи от съдебни такси. За сравнение за 2020 г. са отчетени общо приходи в размер на 98,3 млн. лв. (84,7 % от планираните), от които 81,8 млн. лв. - приходи от съдебни такси.

**Разходите** по бюджета на съдебната властза 2021 г.са в размер на 850,9 млн. лв. или 96,7 % от планираните за годината (880,3 млн. лв.). За сравнение за 2020 г. са отчетени разходи в размер 760,4 млн. лв., които представляват 98,6 % от определените с годишния закон 771,3 млн. лева. За 2021 г. с най-голям относителен дял от отчетените разходи са тези за персонал – 91,3 % (776,9 млн. лв.).

# Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите

# Сметка за Европейски средства на Разплащателна агенция към Държавен фонд „Земеделие”

* **Приходи**

За 2021 г. планираните приходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” са в размер на 467,1 млн. лева. Към 31.12.2021 г. постъпленията са в размер на 461,6 млн. лв., което представлява 98,8 % от годишния план, при 101,4 % изпълнение на годишния план за предходната година. Приходната част е формирана от помощи и дарения от чужбина, приходи от наказателни лихви и коректив на касови постъпления, разпределени както следва:

* ***Текущи помощи и дарения от Европейския съюз***

Общият размер на получените приходи, отчетени в „Текущи помощи и дарения от Европейския съюз“ за 2021 г. е 81,5 млн. лв. при планирани за годината средства в размер на 81,5 млн. лева.

Получените текущи приходи от възстановяване на средства от Европейски земеделски фонд за развитие на селските райони (ЕЗФРСР) по линия на ПРСР, без директни плащания, за 2021 г. възлизат на 67,1 млн. лв., което е изпълнение от 100 % на планираните за годината средства. За сравнение, през 2020 г. текущите приходи по ПРСР са 41,3 млн. лева.

Получените текущи приходи от възстановяване на средства по линия на схемите „Училищен плод“ и „Училищно мляко“ от Европейски фонд за гарантиране на земеделието (EФГЗ) през 2021 г. са 7,1 млн. лв., което е 100 % изпълнение на планираните за годината средства. За сравнение, за предходната година възстановените суми по това направление са 97,2 % от годишния план.

През 2021 г. са получени 7,3 млн. лв. текущи приходи, възстановени средства от Европейския фонд за морско дело и рибарство (ЕФМДР), което представлява изпълнение от 100 % на планираните за годината средства. За предходната година изпълнението също е 100 процента.

* ***Капиталови помощи и дарения от Европейския съюз***

Общият размер на получените приходи, отчетени в „Капиталови помощи и дарения от Европейския съюз“ през 2021 г. е 385,6 млн. лв. при планирани за годината 385,6 млн. лева.

Получените капиталови приходи от ЕЗФРСР по линия на ПРСР без директни плащания през 2021 г. са 371,0 млн. лв., което е 100 % изпълнение на годишния план. За сравнение, през 2020 г. са получени 344,2 млн. лева.

През 2021 г. са получени капиталови приходи в размер на 13,8 млн. лв. от фонд ЕФМДР при планирани за годината 13,8 млн. лв., което е 100 % изпълнение на плана за годината. За сравнение, изпълнението на годишния план за 2020 г. е 93,4 процента.

През 2021 г. са получени 0,8 млн. лв. капиталови приходи от ЕФГЗ за пазарни мерки.

* ***Приходи от наказателни лихви***

През 2021 г. са отчетени приходи от наказателни лихви, свързани с вземания за възстановяване на средства от ЕК в размер на 1,6 млн. лева.

* ***Коректив на касови постъпления***

Към 31.12.2021 г. отчетеният коректив на касови постъпления е минус 7,1 млн. лв. Той е формиран от размера на принудително събрани суми от НАП, за които не е извършен превод на средства по сметката на ДФЗ-РА.

* **Разходи**

Общият размер на планираните за 2021 г. разходи по утвърдените актуализирани годишни разчети на сметката за средства от Европейския съюз на Разплащателната агенция към ДФ „Земеделие” е 773,0 млн. лева.

Уточненият план на субсидиите за текуща дейност и капиталовите трансфери за 2021 г. е 396,0 млн. лева. Изпълнението за 2021 г. възлиза на 76,0 % от годишния план и е в размер на 300,9 млн. лева.

Разпределението на разходите е както следва:

* ***Субсидии и други текущи трансфери за нефинансови предприятия***

За 2021 г. са планирани средства в размер на 169,3 млн. лв. за субсидии и други текущи трансфери за нефинансови предприятия. Отчетените за 2021 г. средства представляват 83,6 % от планираните за годината и са в размер на 141,5 млн. лева. За 2020 г. година, изпълнението е 109,5 млн. лева.

Изпълнението по дейности е както следва:

- национално съфинансиране към ЕЗФРСР за директни плащания – 58,1 млн. лв., изпълнение 94,3 % на планираните за годината 61,6 млн. лева;

- текущи субсидии по Програмата за морско дело и рибарство – 0,3 млн. лв., изпълнение 14,3 % на планираните за годината 2,1 млн. лева;

- текущи субсидии по Програмата за развитие на селските райони – 54,6 млн. лв., изпълнение от 69,6 % на планираните за годината 78,4 млн. лева;

- текущи субсидии за пазарни мерки – 28,5 млн. лв., изпълнение от 104,8 % на планираните за 2021 г. 27,2 млн. лева.

* ***Субсидии и други текущи трансфери за юридически лица с нестопанска цел***

За 2021 г. за субсидии и други текущи трансфери за юридически лица с нестопанска цел са планирани 19,2 млн. лева. През 2021 г. са отчетени разходи в размер на 12,1 млн. лв., които са близки до отчетените за 2020 година.

Разпределението по дейности е както следва:

- национално съфинансиране към ЕЗФРСР за директни плащания – 0,1 млн. лв.;

- текущи субсидии по ПМДР – 2,2 млн. лв. при планирани 5,4 млн. лева;

- текущи субсидии по Програмата за развитие на селските райони – 9,8 млн. лв., изпълнение 71,5 % на планираните 13,7 млн. лева;

- текущи субсидии за пазарни мерки – 0,03 млн. лв., при планирани за годината 0,1 млн. лева.

* ***Капиталови трансфери за нефинансови предприятия***

За 2021 г. за капиталови трансфери за нефинансови предприятия са планирани 190,3 млн. лева. През 2021 г. са отчетени 141,8 млн. лв., което е 74,5 % изпълнение на годишния план. Изпълнението за предходната година е 169,8 млн. лева.

Разпределението по дейности е както следва:

- капиталови трансфери по Програмата за морско дело и рибарство (ПМДР) – 8,8 млн. лв., което е 64,2 % изпълнение на годишния план (13,7 млн. лева);

- капиталови трансфери по ПРСР – 132,5 млн. лв., 75,4 % изпълнение на годишния план (175,8 млн. лв.);

- капиталови трансфери за пазарни мерки – 0,6 млн. лв., което е 85,7 % изпълнение на годишния план (0,7 млн. лева).

* ***Капиталови трансфери за организации с нестопанска цел***

За 2021 г. са планирани капиталови трансфери за организации с нестопанска цел в размер на 17,3 млн. лева. През 2021 г. са отчетени капиталови трансфери по ПРСР в размер на 5,4 млн. лв., 31,2 % изпълнение на годишния план. За предходната година изпълнението спрямо годишния план е 40,3 процента.

Планираните разходи в размер 265,6 млн. лв., в т.ч.: за заплати и възнаграждения на персонала 8,9 млн. лв., задължителни осигурителни вноски от работодатели 2,5 млн. лв., издръжка 8,9 млн. лв. и придобиване на ДМА 245,2 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

В частта на трансферите, в касовия отчет на ДФЗ-РА към 31.12.2021 г. са отразени следните касови потоци:

* ***Трансфери между ЦБ и сметки за средства от Европейския съюз***

Полученият трансфер от ЦБ за компенсиране на средствата, изплатени от Разплащателната агенция към Държавен фонд „Земеделие“ за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР е 167,0 млн. лв. при заложен в план-сметката 191,5 млн. лева.

* ***Трансфери между бюджети и сметки за средства от Европейския съюз***

Получените трансфери от бюджетни сметки на бюджетни организации и общини са формирани при възстановяване на суми по вземания по ПРСР, ОПРСР, ПМДР и директни плащания. За 2021 г. техният размер е 1,6 млн. лева.

Предоставените през 2021 г. трансфери във връзка с чл.14 от Закона за подпомагане на земеделските производители възлизат на 0,9 млн. лева.

* ***Трансфери между сметки за средства от Европейския съюз:***

Предоставените трансфери са формирани от изплатените субсидии и възстановените суми от публични бенефициенти. За 2021 г. са отчетени 290,1 млн. лв., в т.ч.:

* по Програмата за развитие на селските райони – 274,7 млн. лв.;
* национално съфинансиране към директни плащания – 0,1 млн. лв.;
* по Програмата за морско дело и рибарство: 15,3 млн. лева.

През 2020 г. са предоставени трансфери в размер на 308,5 млн. лева.

* **Финансиране**
* **Събрани средства и извършени плащания за сметка на други бюджети**

Към 31.12.2021 г. сумата за събрани средства и извършени плащания за сметка на други бюджети възлиза нето на минус 0,06 млн. лева.

* **Суми по разчети за поети осигурителни вноски и данъци**

Към края на четвъртото тримесечие на 2021 г. сумата по разчети за поети данъци, формирани от удържан и внесен окончателен данък на физически лица, съгл. чл. 65, ал. 14 от ЗДДФЛ възлиза нето на минус 0,03 млн. лева.

* **Друго финансиране**

През 2021 г. извършените плащания, възстановените суми, разчетът с централния бюджет и операциите с чужди средства, включени в отчетността в „Друго финансиране“ възлизат общо на минус 38,2 млн. лв., при планирани 114,5 млн. лева.

През 2021 г. плащанията са в общ размер 1 818,7 млн. лв., представляващи 96,6 % от годишните разчети (1 882,3 млн. лв.). За 2020 г. плащанията, отчетени в частта на финансирането са 1 926,1 млн. лв.

Отчетените плащания са по следните направления:

* 1 595,1 млн. лв. за директни плащания за сметка на ЕФГЗ, представляващи 97,3 % от планираните 1 640,1 млн. лв.;
* 177,8 млн. лв. средства от ЕЗФРСР, прехвърлени към директни плащания, което е 91,3 % от планираните 194,7 млн. лв.;
* 29,5 млн. лв. за пазарни мерки при разчет за плащания в размер 30,9 млн. лв. изпълнение 95,5 %;
* 16,3 млн. лв. за преструктуриране, изпълнение 98,8 % от планираните плащания в размер 16,5 млн. лв.

Възстановените суми от Европейския съюз за 2021 г. възлизат общо на 1 914,3 млн. лв., при планирани 1 913,5 млн. лева. Степента на изпълнение за 2020 г. е 99,4 %.

Възстановени са суми по следните направления:

* 1 638,9 млн. лв. за директни плащания от ЕФГЗ – при планирани 1 638,9 млн. лв.;
* 237,2 млн. лв. от ЕЗФРСР, прехвърлени към директни плащания – 100,3 % спрямо заложените 236,5 млн. лв.;
* 28,3 млн. лв. за пазарни мерки от ЕФГЗ при планирани 28,3 млн. лв.;
* 9,9 млн. лв. за преструктуриране от ЕФГЗ при планирани 9,9 млн. лева.

Операциите с чужди средства към 31.12.2021 г. възлизат (нето) на минус 0,1 млн. лв.

Предоставените суми (нето) по разчети с ЦБ за финансиране на плащания при недостиг на средства по сметки към 31.12.2021 г. възлизат на -133,7 млн. лв. при планирани 83,2 млн. лв.

# Национален фонд към Министерство на финансите

По сметките на НФ към 31.12.2021 г. са постъпили приходи (нето) в размер на 2 220,9 млн. лева по програмите, съфинансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПНЛ) на ЕС за финансовата рамка 2014–2020 г. и двустранните програми за трансгранично сътрудничество по външните граници на EС (ПТСВГ) за периода 2014 – 2020 г., като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по ПТСВГ и изплатените средства от получения ресурс към бенефициенти извън страната.

Извършените разходи (нето) за периода с натрупване чрез сметките на НФ възлизат на 857,2 млн. лева. По видове разходи изпълнението е както следва: 49,26 % от общата стойност са капиталови трансфери, 49,76 % са субсидии, 0,98 % предоставени текущи и капиталови трансфери за чужбина и 0,002 % - издръжка.

Трансферите (нето), временните безлихвени заеми (нето) и временна възмездна финансова помощ за 2021 г. са на стойност 1 494,4 млн. лв. (включват предоставените трансфери към бенефициенти по Оперативните програми (ОП) на ЕС - програмен период 2014 – 2020 г., ПТСВГ за периода 2014 – 2020 г., ФМ на ЕИП 2014 – 2021 г. и НФМ 2014 – 2021 г., както и възстановени трансфери от бенефициенти-бюджетни организации за неусвоени суми по приключили проекти, за недопустими разходи или други надплащания. В консолидираната отчетност на НФ са отразени и трансфери (нето) към бенефициенти – бюджетни организации, които са за сметка на средства, предоставени от държавите-партньори по ПТСВГ.

Във връзка с изпълнение на ОП - програмен период 2014 – 2020 г. и ПТСВГ 2014 – 2020 г. по сметките на НФ са получени трансфери от централния бюджет на стойност 311,2 млн. лева.

Общата сума от други приходи (корективи за касови постъпления, отчетени за дължими суми от бенефициенти), отчетени по сметката за средства от ЕС на НФ, са в размер на 7,6 млн. лева.

Наличностите по сметката за средства от ЕС на НФ към 31.12.2021 г. възлизат на 3 085,2 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са на стойност 206,2 млн. лв.), като в БНБ наличните средства са в размер на 3 083,2 млн. лв., а в търговските банки (УниКредит Булбанк АД и Банка ДСК ЕАД) са в размер на 2,0 млн. лева.

**Структурни и Кохезионен фондове (СКФ) 2007 – 2013 г.**

През отчетния период са отчетени (нето) възстановени суми от бенефициенти на стойност 36,8 млн. лева.

През отчетния период е възстановено авансово финансиране, предоставено по реда на ДДС6/2011 г. на бюджетни организации на стойност 1,4 млн. лева.

**Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПНЛ на Европейския съюз за финансова рамка 2014 – 2020 г.**

Общо получените средства (нето) от ЕК за периода са в размер на 2 167,6 млн. лв. (в тях влизат и получените приходи по REACT-EU в размер на 350,6 млн. лева) и са разпределени както следва:

* ОП „Иновации и конкурентоспособност” – 447,2 млн. лв. (вкл. REACT-EU в размер на 55,3 млн. лева);
* ОП „Добро управление” – 35,2 млн. лв.;
* ОП „Транспорт и транспортна инфраструктура” – 295,2 млн. лв.;
* ОП „Околна среда 2014 – 2020 г.“ – 292,3 млн. лв.;
* ОП „Развитие на човешките ресурси 2014 - 2020 г.” – 438,8 млн. лв. (вкл. REACT-EU в размер на 174,8 млн. лева);
* Инициативата за младежка заетост – 9,4 млн. лв.;
* ОП „Региони в растеж“ – 389,4 млн. лв. . (вкл. REACT-EU в размер на 16,8 млн. лева);
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 36,8 млн. лв. (вкл. REACT-EU в размер на 20,8 млн. лева) и
* ОП „Наука и образование за интелигентен растеж” – 223,3 млн. лв. (вкл. REACT-EU в размер на 82,8 млн. лева).

Направените разходи (нето) по Оперативни програми и трансферите (нето) към бюджетни организации и операции с активи към края на годината са на стойност 2 456,6 млн. лв. (в тях влизат и извършените разходи по REACT-EU в размер на 429,3 млн. лева), като разпределението по Оперативни програми е следното:

* ОП „Развитие на човешките ресурси 2014 - 2020 г.” – 486,3 млн. лв. (вкл. REACT-EU в размер на 198,5 млн. лева);
* Инициативата за младежка заетост – 15,5 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 49,2 млн. лева (вкл. REACT-EU в размер на 31,7 млн. лева);
* ОП „Иновации и конкурентоспособност” – 637,1 млн. лв. (вкл. REACT-EU в размер на 125,9 млн. лева);
* ОП „Добро управление” – 58,3 млн. лв.;
* ОП „Региони в растеж“ – 298,0 млн. лв.;
* ОП „Транспорт и транспортна инфраструктура” – 291,5 млн. лв.;
* ОП „Наука и образование за интелигентен растеж” – 260,8 млн. лв. (вкл. REACT-EU в размер на 73,2 млн. лева) и
* ОП „Околна среда 2014 – 2020 г.“ – 359,9 млн. лева.

Предоставеното авансово финансиране по реда на ДДС 6/2011 г. към бюджетни организации за 2021 г. е на стойност 250,5 млн. лева, а възстановените средства – 239,6 млн. лева. В сумата на предоставеното авансово финансиране по реда на ДДС 6/2011 г. е включена и предоставена възмездна финансова помощ (нето) в размер на (0,36 млн. лева) на ОП „Транспорт и транспортна инфраструктура” (1,1 млн. лева), ОП "Иновации и конкурентоспособност" (-0,29 млн. лева) , ОП "Региони в растеж" (-0,45 млн. лева).

Извършените разходи по Оперативните програми за 2021 г. са 94,2 % от заложените разходи за годината.

Изплатените средства от оперативните програми за мерките за минимизиране на отрицателните последици от епидемичното разпространение на COVD-19 през 2021 г. са в размер на 936,6 млн. лева.

**Програма ФАР и Преходен финансов инструмент**

През отчетния период са възстановени суми от бенефициенти на стойност 2,0 млн. лева.

**Програма ИСПА/Кохезионен фонд (Регламент 1164/94)**

За 2021 г. са възстановени средства към ЕК на стойност 2,6 млн. лева.

**Програма САПАРД**

През 2021 г. са извършени възстановявания от бенефициенти по дългове на стойност 2,5 млн. лева.

**Двустранни програми за трансгранично сътрудничество по външните граници на Европейския съюз 2007 – 2013 г. и 2014 – 2020 г.**

Получените средства към 31.12.2021 г. са на стойност 19,3 млн. лв., представляващи възстановени разходи от ЕК и постъпили средства за съфинансиране от страните-партньори, както разпределени към администратори в чужбина за сметка на средствата, получени от страната-партньор.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 21,5 млн. лв., включително за плащания към бенефициенти в страната, извършени за сметка на полученото финансиране от страната-партньор по тези програми.

**Финансов механизъм на Европейското икономическо пространство и Норвежки финансов механизъм за периода 2009-2014 г. и 2014-2021 г.**

Получените средства към 31.12.2021 г. са на стойност 36,6 млн. лева.

Сумата на разходите и трансферите (нето) за 2021 г. са на обща стойност 19,5 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите, помощите и даренията** по бюджета на Държавното обществено осигуряване (ДОО) към 31.12.2021 г. възлиза на 9 085,5 млн. лв. Най-голям е делът на приходите от осигурителни вноски (96,4 % от общите приходи), които за отчетния период са в размер на 8 755,9 млн. лв.

Съпоставени с 2020 г., приходите по бюджета на ДОО нарастват с 1 013,4 млн. лв. (12,6 %). Върху състоянието на приходите през 2021 г. влияние оказват следните основни фактори:

- за частния и за обществения сектор - увеличаване на минималния осигурителен доход за самоосигуряващите се лица от 610 лв. на 650 лв.; запазване равнищата на минималните осигурителни доходи по основните икономически дейности и квалификационни групи професии от 2020 г., с изключение на позициите, които са под новия размер на минималната работна заплата за 2021 г. (650 лв.), които бяха приравнени на нея;

- за обществения сектор - увеличение на възнагражденията на педагогическите специалисти и непедагогическия персонал; увеличение с 30% (от 01.08.2020 г.) на разходите за персонал на органи и администрации, които са натоварени с дейности по овладяване на пандемията и последствията от COVID 19, в. т.ч. за служители на първа линия, които бяха включени в социално-икономическия пакет на правителството; увеличение с 15 % на разходите за персонал на Министерството на вътрешните работи за 2021 г.; увеличение с 10 % на средствата за заплати и възнаграждения на персонала, нает по трудови и служебни правоотношения, включително и на средствата за осигурителни вноски, за всички структури, които не попадат в обхвата на пакета от социално-икономически мерки на правителството; увеличение на средствата за заплати и възнаграждения на персонала за изборните длъжности и за заетите в системата на съдебната власт, за които законодателно е регламентиран механизъм за формиране на възнагражденията.

- за частния сектор – нарастване на заплатите в частния сектор и задържащото се ниско ниво на безработица.

Отчетените неданъчни приходи през 2021 г. по бюджета на ДОО възлизат на 329,5 млн. лв., в т.ч. 301,9 млн. лв. постъпили средства по чл. 4б, чл. 4в и чл. 69б от Кодекса за социално осигуряване (КСО).

Размерът на извършените **разходи** през 2021 г. по бюджета на ДОО е 17 314,5 млн. лв. Спрямо предходната година, общо разходите по бюджета на ДОО са с 3 028,8 млн. лв. (21,2 %) повече. От структурна гледна точка най-голям относителен дял в общите разходи заемат разходите за пенсии, обезщетения и помощи, изплащани на основание КСО, както и разходите по мярката „60/40“ – общо 17 169,4 млн. лв. или 99,2 % от общия размер на разходите за отчетния период.

Отчетените разходи за **пенсии** по бюджета на ДОО към 31.12.2021 г. възлизат на 14 249,2 млн. лв., което е с 3 111,8 млн. лв. повече спрямо 2020 г. Основните причини за това са: изплатените добавки по 50 лв. към пенсиите за месеците от януари до септември и по 120 лв. за месеците от октомври до декември ; ефектът от изплащане на увеличените пенсии от 1 юли 2020 г.; увеличението на минималната пенсия от 250 на 300 лв. и на максималната пенсия от 1200 на 1440 лв. от 1 януари 2021 г.; заделените суми за изплащане на добавки по 60 лв. към пенсиите за периода януари-юни 2022 г.; заделените средства за еднократно изплащане през 2022 г. на допълнителна сума към пенсията или сбора от пенсиите заедно с добавките и компенсациите към тях в размер 75 лева на всеки пенсионер, който е със завършен ваксинационен курс за COVID-19 до 31 декември 2021 г. включително, или който завърши ваксинационен курс, или е с поставена бустерна доза в периода от 1 януари до 30 юни 2022 г. включително или който има поставена първа доза ваксина за COVID-19 в периода от 1 юни до 30 юни 2022 г.

Отчетените разходи за **краткосрочни обезщетения и помощи по КСО** са в размер на 2 096,7 млн. лева. Спрямо предходната година изплатените обезщетения по КСО са с 81,5 млн. лв. (4,0 %) повече.

Изплатените средства по мярката за запазване на заетостта на работници и служители, т.нар. „60/40“, са в общ размер на 828,7 млн. лв., от които 823,5 млн. лв. разходи по бюджета на НОИ и 5,1 млн. лв. предоставени трансфери от бюджета на НОИ към бюджетни организации.

* + **Национална здравноосигурителна каса**

Общият размер на събраните **приходи, помощи и дарения** по бюджета на НЗОК през 2021 г. възлиза на 3 412,5 млн. лв., което представлява 102,0 % от предвидените със Закона за бюджета на НЗОК (ЗБНЗОК) за 2021 г. – 3 345,8 млн. лева. Постъпленията от здравноосигурителни вноски са в размер на 3 389,2 млн. лв., което е 101,9 % изпълнение на утвърдените със ЗБНЗОК за 2021 г. средства в размер на 3 325,3 млн. лева. Събраните неданъчни приходи през 2021 г. са 23,3 млн. лв. или 113,6 % от заложените в ЗБНЗОК за 2021 г., като основната част от тях са приходи от глоби, санкции и наказателни лихви.

За отчетната 2021 г. предоставените от Министерството на здравеопазването трансфери на НЗОК за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ, за сумите по чл. 37, ал. 6 от Закона за здравното осигуряване (ЗЗО) и за медицински изделия, помощни средства, приспособления и съоръжения за хората с увреждания извън обхвата на задължителното здравно осигуряване, както и за осигуряване на средства за заплащане на изпълнителите на медицинска помощ за работи при неблагоприятни условия по време на обявена извънредна епидемична обстановка поради разпространение на COVID-19 и за заплащане на изпълнителите за поставяне на ваксини срещу COVID-19 са в размер на 511,3 млн. лева. Получените трансфери от МЗ са увеличени с 427,9 млн. лв. в изпълнение на ПМС № 59/18.02.2021 г., ПМС № 113/ 29.03.2021 г., ПМС № 177/ 29.04.2021 г., ПМС № 210/ 01.07.2021 г., ПМС № 247/ 22.07.2021 г., ПМС № 330/ 14.10.2021 г., ПМС № 361/28.10.2021 г. и ПМС № 414/01.12.2021 г. за осигуряване на средства за заплащане на изпълнителите на медицинска помощ за работа при неблагоприятни условия по време на обявена извънредна епидемична обстановка поради разпространение на COVID-19 и за заплащане на изпълнителите за поставяне на ваксини срещу COVID-19, както и на основание ПМС № 269/06.08.2021 г. и извършена промяна по бюджета на Министерството на здравеопазването на основание чл. 112, ал. 3 от Закона за публичните финанси за разходи за дейности във връзка с лечението на лица до 18-годишна възраст по чл. 82, ал. 1а, З и 6 от Закона за здравето и за дейности във връзка с лечението на лица над 18-годишна възраст по чл. 82, ал. 1а и 6 от Закона за здравето.

Трансферите за здравно осигуряване (вкл. за поети осигурителни вноски) и за изплащане на допълнителни възнаграждения на медицинския персонал за срока на обявена епидемична обстановка от централния бюджет за периода са 1 977,6 млн. лв.

Отчетените **разходи** към 31.12.2021 г. са в размер на 5 713,2 млн. лв. и представляват 104,9 % от предвидените в ЗБНЗОК за 2021 г. 5 446,3 млн. лева. Преизпълнението спрямо плана е извършено въз основа на приетите през годината постановления на МС за увеличаване на трансферите, предоставяни от МЗ основно за заплащане на изпълнителите на медицинска помощ за работа при неблагоприятни условия и след решение на надзорния съвет на НЗОК, на основание §1, ал.1 от ПЗР на Закона за бюджета на НЗОК за 2021 г., съгласно който преизпълнението на приходите от здравноосигурителни вноски и неданъчни приходи може да се ползва като източник за допълнителни здравноосигурителни плащания над утвърдените разходи и предоставени трансфери по бюджета на НЗОК.

Изплатените средства на изпълнителите на медицинска помощ за годината са в размер на 5 121,2 млн. лева. В отделните направления на здравноосигурителни плащания изпълнението през 2021 г. е следното:

* ***първична извънболнична медицинска помощ*** *–* 283,2 млн. лева;
* ***специализирана извънболнична медицинска помощ***  – 305,3 млн. лева;
* ***дентална помощ* –** 222,8 млн. лева;
* ***медико-диагностична дейност –*** 133,0 млн. лева;
* ***лекарствени продукти, медицински изделия и диетични храни за домашно лечение на територията на страната -*** 853,0 млн. лв.
* ***лекарствени продукти за лечение на злокачествени заболявания в условията на болнична медицинска помощ***  – 537,6 млн. лева;
* ***медицински изделия, прилагани в болничната помощ –*** 96,7 млн. лева;
* ***болнична медицинска помощ –*** 2 542,4 млн. лева.
* ***други здравноосигурителни плащания –*** 147,2 млн. лева.

Като здравноосигурителни плащания следва да се третират и преведените 144,1 млн. лв. трансфери по договори за извършване на медицински услуги към бюджетни предприятия, в структурата на които има лечебни заведения по чл. 5 от Закона за лечебните заведения. Заедно с преведените трансфери усвоените средства за здравноосигурителни плащания възлизат на 5 265,3 млн. лв.

Към 31.12.2021 г. средствата, които НЗОК е изплатила на медицинските специалисти за работа при неблагоприятни условия по време на обявена извънредна епидемична обстановка поради разпространение на COVID-19, са в размер на 370,3 млн. лв.

През 2021 г. са отчетени плащания в размер на 130,2 млн. лв. от предоставения трансфер от МЗ за дейности за здравно неосигурени лица и лекарствени продукти, съгл. чл. 82 от Закона за здравето и за потребителска такса, съгл. чл. 37, ал. 6 от ЗЗО.

По бюджета на НЗОК за 2021 година са утвърдени 86,7 млн. лв. за административни разходи на институцията, които включват разходите за персонал и за текуща издръжка. Отчетените средства за годината са 88,8 млн. лв., като преизпълнението от 102,5 на сто се дължи на платени задължения на НЗОК по съдебни дела, обезщетения, държавни такси и лихви и съдебни разноски по постъпили изпълнителни искове (вкл. платени лихви по вътрешни заеми). Усвоените средства за административни разходи заемат 1,6 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините към 31.12.2021 г. са в размер на 2 829,8 млн. лв., което представлява 108,6 % спрямо разчетените към ЗДБРБ за 2021 г. постъпления в размер на 2 605,0 млн. лева и с 449,4 млн. лв. повече спрямо събраните през 2020 г.

*Данъчните приходи* по общинските бюджети са в размер на 1 309,9 млн. лв. или 113,9 % спрямо годишните разчети към ЗДБРБ за 2021 г. и с 22,4 % (240,0 млн. лв.) повече спрямо тези за същия период на предходната година. От *имуществени данъци по Закона за местните данъци и такси* в местните бюджети към 31 декември 2021 г. са постъпили общо 1 297,1 млн. лв., което представлява 114,9 % спрямо годишния разчет. С най-значителен дял в приходите от имуществени данъци е данъкът върху придобиването на имущество по дарения и възмезден начин – 38,3 %, следван от данъкът върху превозните средства – 30,8 %, данъкът върху недвижимите имоти – 29,6 % и туристическия данък – 1,3 %. Най-голям ръст в постъпленията от имуществени данъци бележи данъкът при придобиване на имущество по дарения и възмезден начин – 140,5 % спрямо годишния разчет и 159,6 млн. лв. повече или 147,4 % спрямо постъпленията през предходната година. През отчетния период по бюджетите на общините са постъпили 12,7 млн. лв. от патентен данък и данък върху таксиметров превоз на пътници - 60,2 % от годишния разчет, като по-малкият размер на постъпленията е свързан и с въведеното с чл. 107 от ЗДБРБ за 2021 г. данъчно облекчение за таксиметровите превозвачи през 2021 г. Приходите от други данъци са 0,1 млн. лв.

Общият размер на *неданъчните приходи* по местните бюджети към 31 декември 2021 г. е 1 501,3 млн. лв. или 105,1 % спрямо разчетите към ЗДБРБ за 2021 г. Най-голям относителен дял заемат приходите от общински такси, които възлизат на 931,9 млн. лв. (104,3 % спрямо разчетените за годината), следват приходите и доходите от собственост – 313,2 млн. лв. (97,4 % от разчетените за 2021 г.), постъпленията от продажба на нефинансови активи – 137,0 млн. лв. (112,0 % спрямо разчета за годината), постъпленията от глоби, санкции и наказателни лихви – 85,0 млн. лв. (103,1 % спрямо планираните) и приходите от концесии - 51,5 млн. лв. (114,3 % спрямо разчета за 2021 г.).

През отчетния период по общинските бюджети са постъпили 18,7 млн. лв. приходи от *помощи и дарения*, което е 71,7 % от разчетените за годината 26,1 млн. лева.

* **Разходи**

Към 31.12. 2021 г. общините са отчели общо разходи в размер на 8 763,2 млн. лв., които представляват 115,7 % спрямо разчетите по ЗДБРБ за 2021 година.

*Нелихвените разходи* възлизат на 8 727,1 млн. лв. или 115,8 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 4 995,1 млн. лв. или 111,6 % спрямо планираните за 2021 г., което е резултат от нарастването на минималната работна заплата от 1.01.2021 г, както и мерките, прилагани във връзка със смекчаване на икономическите последствия от пандемията. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 2 249,1 млн. лв. или 128,4 % спрямо годишния разчет. Разходите за субсидии са в размер на 342,0 млн. лева (214,7 % от годишния разчет). В разходите за субсидии за нефинансови предприятия се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет, както и тези, които се предоставят по решение на общинския съвет. Като разходи за субсидии за организации с нестопанска цел се отчитат отпусканите по решение на общинския съвет субсидии по реда на Закона за физкултурата и спорта за подпомагане дейността на спортните клубове в общините (отчитат се в местните дейности). Социалните разходи (текущи трансфери, обезщетения и помощи за домакинствата, вкл. разходите за стипендии) са в размер на 173,7 млн. лв., което е 131,7 % от разчетите към ЗДБРБ за 2021 година.

Капиталовите разходи са в размер на 967,3 млн. лв. или 95,0 % от разчетите към ЗДБРБ за 2021 г. и формират ръст от 17,3 % спрямо отчетените за 2020 г., което представлява положителна тенденция, свързана с постепенното преодоляване на негативните последици, предизвикани от кризата с COVID-19.

*Разходите за лихви* възлизат на 36,1 млн. лв. В сравнение със същия период на миналата година те са намалели с 1,1 млн. лв. Лихвените плащания по заеми от чужбина са в размер на 17,5 млн. лв., по облигационни заеми са 2,2 млн. лв., по заеми към местни банки и др. лица от страната („ФЛАГ“ ЕАД, Фонд „Енергийна ефективност“ и др.) са 12,6 млн. лв., а платените други лихви (наказателни лихви и др.) са в размер на 3,8 млн. лв.

Общият размер на отчетените разходи за дофинансиране на делегираните от държавата дейности с местни приходи е 194,5 млн. лв., от които 174,6 млн. лв. са за текущи разходи и 19,9 млн. лв. - за капиталови разходи

* **Финансиране**

От началото на годината до 31.12.2021 г. по общинските бюджети са получени заемни средства по договори с чуждестранни кредитори в размер на 1,0 млн. лв. (получени са от община Варна по договор с ЕБВР от 2018 г.). Изплатените главници по външните заеми за същия период са в размер на 45,6 млн. лв. (от Столична община - 36,6 млн. лв., от община Варна – 3,6 млн. лв., от Пловдив – 3,1 млн. лв., Бургас – 2,0 млн. лв. и от община Ловеч 0,3 млн. лв.). Заемите са предназначени за финансиране на големи инвестиционни обекти на територията на общините.

За отчетния период получените заемни средства от банки в страната са в размер на 50,5 млн. лв., а от други местни лица са 136,7 млн. лв. (в т.ч. 120,7 млн. лв. от „ФЛАГ“ ЕАД) или общо получените от страната заемни средства са 187,2 млн. лв. Изплатените главници по банкови заеми от страната са 72,0 млн. лв., а по заеми от др. лица са 93,7 млн. лв. (в т.ч. 90,9 млн. лв. към „ФЛАГ“ ЕАД ) или общо платените главници са в размер на 165,6 млн. лв. Размерът на получените от страната заемни средства за периода е по-голям от погасените, поради което нетният размер на операциите по тези заеми е положителен (21,6 млн. лв.). През 2020 г. (на база тримесечен отчет), получените заемни средства от банки в страната и др. местни лица са 206,4 млн. лв., а погашенията към същите са 151,8 млн. лв., като нетният размер на операциите по тези заеми също е бил положителен, но в по-голям размер (54,6 млн. лв.) т.е. общините са ползвали по-голям размер заемни средства.

Погашенията по емитирани през предходни периоди общински ценни книжа са в размер на 16,7 млн. лв. и са отчетени от 8 общини. За отчетния период няма емитиран нов общински дълг.

Другото финансиране /нето/ по общинските бюджети към 31.12.2021 г. е отрицателно - 1,4 млн. лв., като съществена част от него представлява отчетеното превеждане /резервиране/ на суми по реда на чл. 60 и чл. 64 от Закона за управление на отпадъците по сметката за чужди средства на съответната РИОСВ. Нетният размер за периода на задълженията и погашенията по финансов лизинг и търговски кредити, като форми на дълг, е отрицателен и е в размер на (-0,3) млн. лева.

Към 31.12.2021 г. отчетеният от общините нетен размер на операциите по придобиване на дялове, акции и съучастия е в размер на (-4,9) млн. лв., на предоставената възмездна финансова помощ е (-0,9) млн. лв. Отчетените средства по предоставени лихвени заеми е (-13,0) млн. лв., а възстановените главници по тези заеми са в размер на 2,7 млн. лв. Средствата, отчетени по общинските бюджети от приватизация, са в размер на 1,3 млн. лева.

Общините приключиха 2021 г. с бюджетни наличности (по банкови сметки и в каса) в размер на 1 599,3 млн. лв., като 1 011,5 млн. лв. (63,2 %) са отчетени като остатък в местните дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** към 31.12.2021 г. са в размер на 11,1 млн. лв., което е изпълнение от 148,4 % на планираните 7,5 млн. лева. Отчетените неданъчни приходи са постъпления от продажба на услуги, стоки и продукция (реклама, спонсорство, технически услуги, почивно дело, продажба на програми) инаеми на имущество. Преизпълнението на приходите спрямо заложените им стойности в разчетите към ЗДБРБ за 2021 г. се дължи на отчетени по-високи постъпления от рекламна дейност и участия в предизборни форми.

Отчетените **разходи** **на БНТ** към 31.12.2021 г. са в размер на 113,1 млн. лв. или 124,8 % спрямо предвидените разходи в годишния разчет. За годината са отчетени 99,0 млн. лв. текущи разходи и 14,1 млн. лв. капиталови разходи. По бюджета на БНТ, в частта на финансирането, са отчетени погашения по търговски кредит в размер на 1,4 млн. лв. (погашения на задължения по договори от предходната година за отстъпени права за излъчване на чужди програми). В разпределението на разходите по бюджета на обществената медия е включен преходният остатък за 2020 г. (съгл. чл. 70, ал. 6 от Закона за радиото и телевизията) в размер на 1,2 млн. лв. Средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията.

Общо утвърдените ***бюджетни взаимоотношения на БНТ с централния бюджет*** за 2021 г. са в размер на 103,4 млн. лв., в т.ч.: 81,0 млн. лв. по чл. 48, т. 2 от ЗДБРБ за 2021 г. и одобрени допълнителни трансфери по реда на чл. 109, ал. 3 от Закона за публичните финанси в размер на 22,4 млн. лв. съгласно ПМС № 41 от 2021 г.; ПМС № 149 от 2021 г., ПМС № 188 от 2021 г., ПМС № 305 от 2021 г. и ПМС № 408 от 2020 г. Усвоената сума е в размер на 103,4 млн. лв. или 100,0 % от размера на бюджетните взаимоотношения на БНТ с централния бюджет по уточнен план.

**Приходите по бюджета на БНР** към 31.12.2021 г. са в размер на 1,6 млн. лв., което представлява 77,8 % от планираните за годината 2,1 млн. лв. Ниският процент изпълнение на приходите се дължи на намалените постъпления от реклама, технически услуги, концертна дейност и др. в резултат на епидемичната обстановка в страната. Отчетените приходи са постъпления от продажба на услуги, стоки и продукция (реклама, спонсорство, технически услуги, съвместни продукции, приходи от концертна дейност, издателска и лицензионна дейност и др.), наеми на имущество и др.

Изпълнението на **разходите** **по бюджета на** **БНР** възлиза на 54,4 млн. лв. или 95,9 % от годишния разчет по ЗДБРБ за 2021 г. За годината са отчетени 51,5 млн. лв. текущи разходи и 2,9 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални програми съгласно разпоредбите на Закона за радиото и телевизията. В разпределението на разходите по бюджета на БНР е включен преходният остатък за 2020 г. (съгл. чл. 70, ал. 6 от Закона за радиото и телевизията) в размер на 0,4 млн. лева.

Общо утвърдените ***бюджетни взаимоотношения на БНР с централния бюджет*** за 2021 г. са в размер на 55,0 млн. лв., в т.ч.: 53,2 млн. лв. съгласно чл. 48, т. 1 от ЗДБРБ за 2021 г. и одобрени допълнителни трансфери по реда на чл. 109, ал. 3 от Закона за публичните финанси в размер на 1,8 млн. лв. съгласно ПМС № 41 от 2021 г., ПМС № 188 от 2021 г. и ПМС № 305 от 2021 г.

За 2021 г. усвоената сума е в размер на 55,0 млн. лв. или 100,0 % на бюджетните взаимоотношения на БНР с централния бюджет по уточнен план.

**Приходите на БТА** към 31.12.2021 г. са 1,0 млн. лв. или 82,8 % от предвидените за годината, като това са основно приходи от продажба на услуги, стоки и продукция. Вследствие на пандемията от COVID-19 и обявеното извънредно положение голяма част от клиентите на БТА са спрели да покриват задълженията си или са прекратили абонаментите си. Изпълнението на приходите е свързано основно със събрани задължения по стари договори.

Разходите в размер на 14,6 млн. лв. са свързани с основната дейност на агенцията, като основен дял имат разходите за персонал и капиталовите разходи за осигуряване на съвременна техника за безвъзмездното разпространение на информацията.

Министерство на финансите, февруари 2022 г.

1. Сезонно неизгладени данни. [↑](#footnote-ref-2)
2. От общия индекс са изключени непреработените храни и енергийните стоки. [↑](#footnote-ref-3)
3. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средствата от ЕС и сметките за чужди средства на бюджетните организации. Данните за текущата година са на база месечни отчети, а тези за предходната година - на база тримесечни отчети на ПРБ. [↑](#footnote-ref-4)
4. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-5)
5. Разчети към ЗДБРБ за 2021 г. (oбн., ДВ, бр. 104 от 08.12.2020 г., изм., бр. 77 от 16.09.2021 г.). [↑](#footnote-ref-6)
6. С оглед съпоставимост на показателите по ЗДБРБ за 2021 г. с отчетните данни, разчетите в позиция „Резерв за непредвидени и/или неотложни разходи“ са отнесени в съответните разходни позиции според основното предназначение на планираните средства. [↑](#footnote-ref-7)
7. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-8)
8. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-9)
9. Поради извършено закръгление в млн. лв., някои сумарни позиции в Таблица №1 и в текста не се изчерпват от съставните им числа. [↑](#footnote-ref-10)
10. Разчети към ЗДБРБ за 2021 г. (oбн., ДВ, бр. 104 от 08.12.2020 г., изм., бр. 77 от 16.09.2021 г.). [↑](#footnote-ref-11)
11. С оглед съпоставимост на показателите по ЗДБРБ за 2021 г. с отчетните данни, разчетите в позиция „Резерв за непредвидени и/или неотложни разходи“ са отнесени в съответните разходни позиции според основното предназначение на планираните средства. [↑](#footnote-ref-12)